ועדת הכלכלה, כנסת 18, פרוטוקול מספר 648, 2011-11-08 14:30

כרמל שאמה-הכהן: אני פותח את ישיבת ועדת הכלכלה.

כרמל שאמה-הכהן: על סדר היום הצעת חוק הפצת שידורים באמצעות תחנות שידור ספרתיות, התשע"א-2011.

כרמל שאמה-הכהן: אנחנו צריכים להצביע על הרביזיה.

אתי בנדלר: כן.

אתי בנדלר: על הבקשה לדיון מחדש.

כרמל שאמה-הכהן: אנחנו מצביעים על בקשת הרביזיה לדיון מחדש בנושא הערוצים הנושאיים.

כרמל שאמה-הכהן: אנחנו מצביעים.

לאה ורון: סעיף 13, משדר ערוץ נושאי.

כרמל שאמה-הכהן: יש הצעה שגובשה בהתאם למתווה ולפשרה שהצגנו בדיון הקודם.

אתי בנדלר: אדוני היושב ראש, יש כאן הצעת נוסח - ברור שזה לא נוסח סופי – שמנסה לגבש או להטמיע את העקרונות שאדוני התווה בישיבת הוועדה הקודמת, לא היום אלא לפני כן.

אתי בנדלר: אני אדגיש את השינויים לעומת הנוסח הכלול בהצעת הממשלה.

אתי בנדלר: 13.

אתי בנדלר: משדר ערוץ נושאי (א) השר ושר האוצר, לאחר התייעצות עם מועצת הרשות השנייה והמועצה לשידורי כבלים ולוויין, ובאישור ועדת הכלכלה של הכנסת – זאת תוספת - רשאים לקבוע רשימה של שלושה נושאים – זאת תוספת - מוגדרים ומסוימים, לכל היותר, שלגבי כל אחד מהם קיימת הצדקה שיתקיימו בעניינו שידורים במסגרת ערוץ נושאי שיופץ באמצעות תחנות השידור הספרתיות.

אתי בנדלר: קביעה כאמור תיעשה בשים לב, בין השאר, למגוון הקיבולת של תחנות השידור הספרתיות.

אתי בנדלר: לעניין זה - את המלים "לשיקולים של קידום התחרות בתחום שידורי הטלוויזיה" – מוצע למחוק משום שהכוונה היא לא להתחרות עם ערוצים קיימים.

אתי בנדלר: "גופים אחרים" – גופים אחרים המשדרים שידורי טלוויזיה, המפורטים בסעיף 6, ולגבי התקופה שקדמה ליום קובע – המפורטים בסעיף 51א(א) לחוק הרשות השנייה, כנוסחו בסעיף 19(1)(א) לחוק זה.

אתי בנדלר: "נושא" - לרבות שפה.

אתי בנדלר: זאת תוספת.

אתי בנדלר: אדוני הזכיר את השפה האמהרית.

אתי בנדלר: "ערוץ נושאי" – ערוץ טלוויזיה ש-75 אחוזים לפחות משעות השידור שלו מוקדשים לנושא אחד, וששידוריו בנושא האמור משודרים במהלך תשעים אחוזים לחות משעות צפיית השיא.

אתי בנדלר: "שעות צפיית השיא" - השעות שבין 19:00 ל-23:00 בכל יום.

אתי בנדלר: (ב) נכלל נושא ברשימת הנושאים שנקבעה לפי סעיף קטן (א), רשאית המועצה לשידורי כבלים ולוויין להעניק רישיון לשם שידורו של ערוץ נושאי כהגדרתו באותו סעיף קטן, בנושא האמור, שיופץ באמצעות תחנות שידור ספרתיות, למי שבחרה במכרז שפרסמה, כאן יש תוספת מוצעת שלך, אדוני:

אתי בנדלר: כך שתחילת שידוריו של הזוכה במכרז, בהתאם לרישיון שיוענק לון, תהיה בהתאם למועדים המפורטים להלן, ובלבד שטרם פרסום כל מכרז כאמור, נוכח השר כי לא יהיה בהענקת הרישיון כדי לסכן באופן ממשי את יציבותם של גופים משדרים אחרים או את המשך פעילותם של גופים אחרים המשדרים פרסומות - (1) לעניין משדר הערוץ הנושאי הראשון – מועד שלא יקדם ליום כ"ט בטבת התשע"ד (1 בינואר 2014).

אתי בנדלר: (2) לעניין שמדר הערוץ הנושאי השני – מועד שלא יקדם יום י' בטבת התשע"ה (1 בינואר 2015).

אתי בנדלר: (3) לעניין משדר הערוץ הנושאי השלישי – מועד שלא יקדם ליום כ' בטבת התשע"ו (1 בינואר 2016).

אתי בנדלר: סעיף קטן (ג) הוא הסעיף שעוסק בבעלויות צולבות או באיסור בעלויות צולבות.

אתי בנדלר: (ג) (1) במכרז לבחירת משדר ערוצי נושאי לפי סעיף קטן (ב), לא יהיה רשאי להשתתף כל אחד מאלה: (א) מי ששידורי הטלוויזיה שהוא משדר מופצים באמצעות תחנות שידור ספרתיות (בסעיף קטן זה – גוף מופץ).

אתי בנדלר: (ב) מי שהוא בעל עניין בגוף מופץ.

אתי בנדלר: (ג) מי שגוף מופץ הוא בעל עניין בו.

אתי בנדלר: (ד) מי שאדם מסוים הוא בעל עניין בו וכן בעל עניין בגוף מופץ.

אתי בנדלר: פסקה (2) אומרת על אף האמור בפסקה (1), מתי בכל זאת יהיה אפשר להתיר ריכוז בעלויות או בעלות ביותר מערוץ אחד המופעל בטלוויזיה.

אתי בנדלר: (2) על אף הוראות פסקה (1), רשאי השר לקבוע בתקנות, באישור ועדת הכלכלה של הכנסת, תנאים שבהתקיימם יהיה ראי להשתתף במכרז לערוץ נושאי מסוים מבקש שמתקיים לגביו סייג מהסייגים המנויים באותה פסקה, אם נוכח כי הסייגים האמורים עלולים לסכל אפשרות קיום שידורי הערוץ הנושאי, ובלבד שלא יינתן למבקש כאמור או למי שקשור אליו כאמור פסקה (1)(ב) עד (ד), רישיון ליותר מערוץ נושאי אחד, מכוח התקנות לפי פסקה זו.

אתי בנדלר: קביעת התנאים כאמור תיעשה בשים לב לקיומה של קיבולת פנויה בתחנות השידור הספרתיות, ולשיקולים של הרחבת מגוון סוגי שידורי הטלוויזיה המופצים באמצעות תחנות השידור הספרתיות, קידום התחרות בתחום שידורי הטלוויזיה וטובת הציבור.

אתי בנדלר: אני רוצה להעיר כאן הערה לפסקה (2).

אתי בנדלר: התוספות המוצעות כאן, אלה לא תוספות שאתה הנחית אותי אלא הערות שהתכוונתי להעיר בוועדה ולהציע את השינויים האלה.

אתי בנדלר: (ד) משדר ערוץ נושאי יהיה רשאי לממן את שידוריו באמצעות שידורי פרסומת.

אתי בנדלר: סעיף קטן (ה), זו ההוראה המכילה הוראות שונות מחוק התקשורת וכאן מוצע, כדי להגביר את הרגולציה על הערוץ הנושאי, להוסיף: (ה) הוראות סעיפים 6ה, 6ה1, 6ח, 6ח2, 6ח3, 6ט(א)(3) ו-(5), 6י(א), 6יא, 6כד ו-6כה לחוק התקשורת וכן הוראות סימן ט' בפרק ב'1 לחוק האמור, למעט סעיפים 6לד, 6לד1(א), (ב) ו-(י) – את (ד) מוחקים כי בעצם מדובר על סעיף שהעניק קודם שיקול דעת למועצה לקבוע חובת הפקות מקומיות ועכשיו זה נכלל בין הסעיפים שקובעים חובת הפקות מקומיות - ו-6לד3 לאותו חוק, יחולו, בשינויים המחויבים ובכפוף להוראות סעיף זה, לעניין רישיון לפי סעיף קטן (ב) ובכלל זה לעניין מתן רישיון כאמור, לעניין משדר ערוץ נושאי ולעניין שידוריו.

יואל חסון: קראתי את ההגדרה של נושא.

יואל חסון: אני חושב שזאת הגדרה מאוד ריקה.

יואל חסון: מה זה נושא?

יואל חסון: הרי דיברנו קודם על פיקוח על גופי שידור וכיוצא באלה.

כרמל שאמה-הכהן: אני אתן לך להעיר, אבל סיימת להקריא?

אתי בנדלר: סיימתי את סעיף 13.

אתי בנדלר: לאחר מכן יש עוד תיקונים מתחייבים בחוק סיווג, סימון ואיסור שידורים מזיקים, כך שהחוק הזה יחול גם על ערוצים נושאיים.

אתי בנדלר: בנוסף לכך יש הצעה לתקן את חוק שידורי טלוויזיה (כתוביות ושפת סימנים) כך שאותו חוק יחול גם הוא על ערוצים נושאיים.

יואל חסון: אדוני היושב ראש, אני שואל את היועצת המשפטית וגם את היועצת המשפטית של משרד התקשורת.

יואל חסון: דיברנו קודם על הנושא של הפיקוח והקשר של החינוכית שלא סגרנו את הפינה הזאת.

יואל חסון: בהגדרה הזאת של מהו נושא, מה זה הערוצים האלה?

יואל חסון: יש איזו כוונה שהוא יהיה בנושא מסוים או לא בנושא מסוים?

יואל חסון: זה כלל הנושאים?

יואל חסון: האם לדוגמה אם יהיו שלושה כאלה, אם הם כולם באותו נושא, זה בסדר?

יואל חסון: האם כל אחד צריך להיות בנושא אחר?

יואל חסון: לא יודע, זה נראה לי מאוד כללי.

נגה רובינשטיין: ההסדרה שמוצעת לגבי הערוצים הנושאיים, לעומת מה שהוצע קודם, היא הרבה יותר מהודקת והרבה יותר מפורטת, בוודאי לאחר ההצעה שהציעה יושב ראש הוועדה והיועצת המשפטית הקריאה.

נגה רובינשטיין: יש כאן סט שלם של כללים שאפשר יהיה לעבור עליהם לגבי תנאי כשירות לבעל רישיון, אפשרות לקבוע חובות הפקת מקור, כללי אתיקה בשידורים – סט של לפחות 12 או 13 נושאים בהם ניתן יהיה לקבוע מחויבות של ערוץ נושאי, דבר שלא נמצא בנושא הקודם, ולגביהם תהיה מועצת הכבלים והלוויין, שהיא המועצה הרלוונטית לעניין, לקבוע כללים.

נחמן שי: יהיו תשדירי פרסומת?

נגה רובינשטיין: הערוצים הנושאיים מלכתחילה, המימון שלהם יהיה בדרך זאת.

נגה רובינשטיין: מועצת הכבלים והלוויין כבר היום מטפלת זה קרוב לעשור בשני ערוצים ייעודיים – ערוץ 9 וערוץ 24 – שחיים מפרסומת.

נחמן שי: אלה נורמות שונות.

נחמן שי: אלה שתי נורמות שונות.

נגה רובינשטיין: נכון.

נגה רובינשטיין: זה מגוון ערוצים.

כרמל שאמה-הכהן: יש עוד שאלות?

יוליה שמאלוב-ברקוביץ: רציתי לענות ליואל חסון.

יוליה שמאלוב-ברקוביץ: יש כאן ניסיון להקים פלטפורמה שלישית דרך ממשלת ישראל, בלי שהפלטפורמה הזאת תעבור איזה שהם הליכים מכרזיים.

כרמל שאמה-הכהן: הוא לא שאל לתגובת האופוזיציה.

נגה רובינשטיין: דרך אגב, זה לפי מכרז.

נגה רובינשטיין: החוק אומר שזה לפי מכרז.

כרמל שאמה-הכהן: נחמן שי, אתה רוצה לשאול את השאלה שלך?

יוליה שמאלוב-ברקוביץ: אלא אם כן נעשה חמש דקות התייעצות סיעתית.

כרמל שאמה-הכהן: עוד פעם התייעצות סיעתית?

נחמן שי: אני רוצה לשאול מי אחראי לילד הבלתי חוקי הזה שנולד כאן עכשיו.

נחמן שי: זה משהו שהגניבו אותו לתוך העניין.

נגה רובינשטיין: נהפוך הוא.

נגה רובינשטיין: בדיוק להפך.

אתי בנדלר: הסעיף הזה כלול בהצעת החוק המקורית.

אתי בנדלר: נמתחה על הסעיף הזה ביקורת די נוקבת, אני חושבת שגם על ידי.

אתי בנדלר: בהמשך לאותו דיון, יושב ראש הוועדה הציע עקרונות כדי לצמצם את האפשרות להקים איזה שהם ערוצים שלא ברור מי הם יהיו, מה הם יהיו ואיזה רגולציה תחול עליהם, והוא התווה מספר עקרונות שהוא ביקש ממני שאני אנסח אותם כדי לצמצם את האפשרות לכך שיוקמו ערוצים שאף אחד לא יודע מי הם בהחלטה של שני שרים.

אתי בנדלר: עכשיו ההצעה הזאת, כאמור - כפי שהתחילה לומר גברת רובינשטיין, היועצת המשפטית של משרד התקשורת - היא הרבה יותר מהודקת מבחינה זו שאכן לא ברור על מה מדובר, אבל מה שכן ברור זה שקודם כל הוועדה, בהתאם להצעה הזאת, אם השרים יחליטו על כך שיש צורך בהקמת ערוץ נושאי בנושא מסוים, והנושא יכול להיות גם שפה כאמור, הם יצטרכו לקבל את אישור ועדת הכלכלה לערוץ הזה.

אתי בנדלר: בנוסף לזה, אם הוועדה תיתן את אישורה להקמת ערוץ בנושא מסוים, יהיה צורך לפרסם מכרז והמכרזים יהיו לא לפני התאריכים הנקובים, הכול בהתאם להצעה של יושב ראש הוועדה.

אתי בנדלר: אני מוכרחה לומר שאין כאן סדר קביעת המכרזים, הם לא באישור הוועדה, כי זה מה שאתה ביקשת וצריך לדון גם בשאלה הזאת.

כרמל שאמה-הכהן: מה זה סדר קביעת המכרזים?

אתי בנדלר: נניח שהשרים יאמרו שהם רוצים ערוץ נושאי בעניין ספורט בשפה האמהרית.

אתי בנדלר: האם הוועדה גם יכולה לומר ובתנאי שהמכרז לערוץ בשפה האמהרית יהיה המכרז הראשון, המכרז השני יהיה מכרז ספורט בנושא מסוים – נניח שהיא תתנה סוג מסוים של ספורט נשים בלבד לצורך העניין.

כרמל שאמה-הכהן: גם הסדר יהיה באישור ועדת הכלכלה?

נחמן שי: לא.

נחמן שי: אני בעד שוועדת הכלכלה תיתן את הסכמתה.

כרמל שאמה-הכהן: באופן עקרוני או גם פרטני לסדר?

נחמן שי: ללוות את זה עד הפרט הקטן ביותר ואני אומר לכם למה.

יואל חסון: אם בכלל.

נחמן שי: אנחנו במו ידינו מצד אחד חוסמים את שוק התקשורת.

נחמן שי: זה בדיוק לוקח אותנו לדיון שהיה קודם ולדיון שבא עכשיו.

נחמן שי: אנחנו בונים כאן כל מיני פלטפורמות שמעולם לא שמעתי עליהן.

נחמן שי: גם ערוצים פתוחים ורחבים, גם ערוצים ייעודיים, גם ערוצים נושאיים, גם כבלים ולוויין.

נחמן שי: איך תיראה התקשורת?

נחמן שי: מה שיקרה זה שישברו את הראש אחד מול השני ויבואו לבקש רחמים בפני הוועדה הזאת.

נחמן שי: במו ידינו אנחנו משבשים את השוק הזה.

כרמל שאמה-הכהן: לדעתי המוצא היחידי של הפלטפורמות, להסתדר עם השינויים האלה, זאת פשוט חבילה צרה.

כרמל שאמה-הכהן: ברגע שתהיה חבילה צרה, זה הכיוון שצריך ללכת בו.

כרמל שאמה-הכהן: זה הכיוון שכולנו צריכים לדחוף אליו, אחרי שנסיים את הפרק הזה.

נחמן שי: חבילה צרה?

נחמן שי: הבנתי.

נחמן שי: בסדר.

נחמן שי: יכול להיות.

יוליה שמאלוב-ברקוביץ: זאת איזושהי סחטנות.

נחמן שי: להכניס עוד שחקנים לשוק שאנחנו יודעים איך הוא מתנהל, אנחנו מכשילים את האנשים שיושבים בצד ההוא.

כרמל שאמה-הכהן: עוד לא הכנסת כלום.

יוליה שמאלוב-ברקוביץ: גם לגבי רישיונות, אני מזכירה לך שהערוץ שרוצים להכניס ברישיון, אם יהיה ערוץ נושאי, הוא קודם כל יפגע בערוץ חדש שהוא ברודקסט ולא ברור לי מה קורה כאן.

יוליה שמאלוב-ברקוביץ: נפגשתי עם כל הגורמים שיושבים כאן וחשבתי שזה ירד מסדר היום אבל לצערי הרב בזכות היועצת המשפטית של הוועדה, היא הביאה את זה בצורה יותר חוקתית, אבל עדיין יש כאן בעיה חמורה ביותר.

יוליה שמאלוב-ברקוביץ: לפי מספר החברים שנמצאים כאן ברור לי שאנחנו מפסידים אבל זה הולך להרוס את שוק התקשורת במדינת ישראל.

יוליה שמאלוב-ברקוביץ: קחו את האחריות עליכם.

יואל חסון: אדוני היושב ראש, הערת כאן איזושהי הערה ואני רוצה להבין.

יואל חסון: אנחנו הרי מחליטים כאן על המסלול הזה שהולכים למסלול של שלושה ערוצים חדשים למסלול של ה-DTT.

יואל חסון: מאיזה שלב אתה אומר שהוועדה צריכה לאשר?

יואל חסון: את עצם ההתחלה בכלל של התהליך?

כרמל שאמה-הכהן: הכול.

יואל חסון: אבל כבר החלטנו.

יואל חסון: אם אנחנו מעבירים את החוק, צריך לדעת.

כרמל שאמה-הכהן: עדיין הם צריכים להביא לך את הנושאים שהם רוצים לאשר.

יואל חסון: ערוץ יהיה, אז לא נסכים לנושא הזה והזה.

כרמל שאמה-הכהן: לא.

כרמל שאמה-הכהן: אתה יכול לא לאשר שום נושא ואז אין ערוצים.

יוליה שמאלוב-ברקוביץ: אין דבר כזה.

נחמן שי: מה עניינו של שר האוצר?

נחמן שי: אני מבין ששר האוצר הוא פילוסוף, יש לו מגוון רחב של השקפות ודעות, אבל מה הוא צריך לטפל בהקמת ערוצים במדינת ישראל?

יוליה שמאלוב-ברקוביץ: הוא רוצה פלטפורמה שלישית במדינת ישראל בלי שזה עובר תהליכים מכרזיים.

נגה רובינשטיין: למה את אומרת בלי תהליכים מכרזיים?

נגה רובינשטיין: כתוב שכל ערוץ יבחר במכרז.

יוליה שמאלוב-ברקוביץ: כשיבוא הערוץ, נדבר עליו.

כרמל שאמה-הכהן: נציג האוצר.

עופר מרגלית: אנחנו רואים חשיבות מכרעת בערוצים הנושאיים.

יואל חסון: אתם בכלל התנגדתם להוספת ערוצים ל-DTT.

יואל חסון: אתם התנגדתם לזה.

קריאה: לא, הם אלה שעודדו הוספת ערוצים ל-DTT.

נחמן שי: תסביר לי למה החשיבות היא מכרעת?

עופר מרגלית: אנחנו רוצים לספק לציבור את המגוון המקסימאלי שהוא יכול לקבל על פני הפלטפורמה.

יואל חסון: הוא לא יקבל כלום.

יואל חסון: בוא נוציא את הפרוטוקולים ונראה מה הייתה דעת משרד האוצר לפני שנה ולפני חודשיים.

אתי בנדלר: עופר, אני מבקשת שתתייחס לשאלה למה צריך את מעורבות שר האוצר בקביעת הנושאים.

אתי בנדלר: זאת האלה.

יוליה שמאלוב-ברקוביץ: אולי אתם רוצים ערוץ כלכלה.

יוליה שמאלוב-ברקוביץ: אם זה ערוץ כלכלי, שנדע.

יוליה שמאלוב-ברקוביץ: יכול להיות ששר האוצר רוצה ערוץ כלכלי כדי להראות עד כמה המהלכים שלו עושים צדק חברתי במדינת ישראל.

עופר מרגלית: הכוונה היא לא לערוץ כלכלי.

עופר מרגלית: אני רוצה להתייחס לכלל ההצעה, ברשותך.

אתי בנדלר: וגם לשאלה שלי.

כרמל שאמה-הכהן: לשאלה ואחרי כן לכלל ההצעה.

עופר מרגלית: אני אשמח להתייחס לאחר מכן לשאלה הראשונה.

כרמל שאמה-הכהן: זה כל כך משמעותי?

עופר מרגלית: לגבי ההצעה שהוצעה כאן, אנחנו רואים רק שתי בעיות.

עופר מרגלית: האחת, ההצעה בעצם מגבילה את מספר הערוצים הנושאיים שיכולים להיכנס.

עופר מרגלית: אנחנו חושבים שרעיון זה הוא לא נכון.

עופר מרגלית: אנחנו מרחיבים את המערך לאפשרות של עד 18 ערוצים ובמידה ולא כל הערוצים אכן יעלו, אנחנו חושבים שצריך למקסם את האפשרות של ערוצים שיגיעו לציבור באופן חינמי.

עופר מרגלית: להגביל את מספר הערוצים שניתן להוסיף, לדעתנו זאת החלטה לא נכונה.

עופר מרגלית: הקביעה של תאריכים להוספת ערוצים, היא בעצם תהווה עיכוב משמעותי.

עופר מרגלית: כמו שאמרתי קודם, היא תפגע במגוון של הערוצים שיכול להגיע אל הצופים באופף המהיר ביותר.

כרמל שאמה-הכהן: שאלו כאן מה העניין של שר האוצר.

יואל חסון: אדוני היושב ראש, תראה מה הוא משיב.

יואל חסון: הוא מתנתק ממה שהיה קודם, בדיון הקודם.

יואל חסון: קודם הרגו ערוץ טלוויזיה ועכשיו מתעוררים ואומרים שצריך מרחב לציבור הישראלי.

יוליה שמאלוב-ברקוביץ: לא, מה פתאום?

יוליה שמאלוב-ברקוביץ: עכשיו הורגים עוד כמה ערוצים.

יואל חסון: להציל את ערוץ 10 לדוגמה ולא ללכת לכל המסלולים.

יואל חסון: הוא יהיה נושאי.

יואל חסון: אולי ערוץ לענייני רביד דרוקר, אולי זה יהיה נושאי.

קריאה: למה לפני שנתיים הוא לא דאג לצופים?

כרמל שאמה-הכהן: אם היה צריך לכסות את חצי מהשיקים שאתם מפזרים לציבור, היה צריך את הבנק המרכזי של אמריקה וגם הוא היה פושט רגל.

כרמל שאמה-הכהן: דלק בחמישה שקלים, דירות בלי מע"מ, הכול הולך.

יואל חסון: פטור ממע"מ לדירה ראשונה.

כרמל שאמה-הכהן: מדינת סנטה קלאוס.

נחמן שי: אנחנו לא רוצים להרוס תשתית קיימת של שידורי טלוויזיה במדינת ישראל.

כרמל שאמה-הכהן: דברו לעניין.

יוליה שמאלוב-ברקוביץ: זה לעניין.

יוליה שמאלוב-ברקוביץ: זה מאוד לעניין.

כרמל שאמה-הכהן: עוד מעט תתחילו לדבר אתי על הקומוניזם.

כרמל שאמה-הכהן: דברו לעניין.

נחמן שי: את הקומוניזם אנחנו נשמור לחברים אחרים שיבואו לישיבה הזאת.

נחמן שי: אני אומר לך מתוך חרדה ודאגה לשוק התקשורת במדינת ישראל, להוסיף עוד שלושה באיזושהי שיטה שגם כן מפתחים אותה עכשיו - כי יש שיטות קיימות איך נותנים רישיונות ואיך נותנים זיכיונות – זאת טעות חמורה.

כרמל שאמה-הכהן: בסדר.

נחמן שי: תעכב את זה.

כרמל שאמה-הכהן: למה לעכב?

יוליה שמאלוב-ברקוביץ: כי לא צריך את זה.

יוליה שמאלוב-ברקוביץ: זה הורס את השוק.

יוליה שמאלוב-ברקוביץ: לא כל החכמה ניתנה לקואליציה אלא אולי גם באופוזיציה יש כמה חכמים.

יואל חסון: למה זה צריך להיות קואליציה ואופוזיציה?

קריאה: כך זה יוצא.

כרמל שאמה-הכהן: חבר הכנסת כבל, החבר הוותיק ביותר באופוזיציה.

אתי בנדלר: אדוני היושב ראש, מאוד הייתי שמחה לשמוע את תשובתו של נציג האוצר.

כרמל שאמה-הכהן: הם שאלו אבל הם כבר לא רוצים את התשובה.

כרמל שאמה-הכהן: הם מפריעים.

כרמל שאמה-הכהן: הוא לא חייב לענות להם.

אתי בנדלר: אבל אני שאלתי.

כרמל שאמה-הכהן: את שואלת וזה משהו אחר.

עופר מרגלית: במכלול השיקולים שיהיו לבחירת הנושאים, אני מעריך שיהיו גם שיקולים כלכליים לבחון את הישימות של עליית ערוץ כזה, את אפשרויות המימון שלו ואנחנו חושבים שמן הראוי ששר האוצר יהיה חלק מהתהליך הזה.

יוליה שמאלוב-ברקוביץ: לא ענית על השאלה.

יוליה שמאלוב-ברקוביץ: למה הוא צריך לקבוע מה הנושאים?

אתי בנדלר: מדוע אם כך מתן רישיון לערוצים חדשים הוא לא בהסכמת שר האוצר?

נחמן שי: עכשיו אמרת עוד דבר יותר חמור.

נחמן שי: שר האוצר יתערב בשוק התקשורת.

נחמן שי: הוא יחליט איפה יש כשלים, איפה הם לא משדרים מספיק, איפה יש חוסר והוא ידחף את עצמו לשם.

נחמן שי: זה לא עניין של שר האוצר.

נחמן שי: התבלבלתם.

כרמל שאמה-הכהן: חברים, זוהי תשובתו.

כרמל שאמה-הכהן: חבר הכנסת כבל, בבקשה.

איתן כבל: תודה אדוני היושב ראש.

איתן כבל: אני מקווה שגם יהיה לי ניסיון בקואליציה.

כרמל שאמה-הכהן: אין לי ספק בכך.

נחמן שי: אנחנו נעזור לך.

איתן כבל: לגופו של עניין.

איתן כבל: אני רוצה להזכיר בקצרה.

איתן כבל: חשבתי שה-DTT צריך להיות פתוח הרבה יותר.

איתן כבל: אני חושב שבאו מהאוצר לשכנע אותי באורים ותומים איך נראה את כל הערוצים מטושטשים אם נוסיף להם ערוצים נוספים.

עופר מרגלית: לא.

איתן כבל: אני אמרתי שזה היית אתה?

איתן כבל: לא אמרתי שזה אתה.

איתן כבל: כנראה הטכנולוגיה השתפרה אבל בזמנו אמרו לנו שיהיו קווים ולא נראה טוב.

איתן כבל: לא צריך ללכת למיקרופישים באוניברסיטה העברית, כי זה היה כמעט אתמול.

איתן כבל: נקודה שנייה אליה אני רוצה להתייחס.

איתן כבל: מה שאפשר להכניס ב-DTT, אנחנו נשתדל להוסיף כי זה נכון יותר, זה מגביר תחרות, זה עושה את כל מה שצריך במאבק שאנחנו כולנו מצפים לו כצרכנים.

איתן כבל: דבר שלישי.

איתן כבל: גם עוגת הפרסום צריכה סוף כל סוף להיבחן, כל השאלה הזאת, כל המהפכה שאנחנו מדברים עליה כבר מזה תקופה ארוכה – ולי יש זכות, ואני מרשה לעצמי לשים על עצמי כתר על הראש ולומר שהייתי בין הראשונים שבאו והניחו את הצעת החוק שדיברה על מעבר לרישיונות.

איתן כבל: כל אחד מגדיר לעצמו את מה שהוא רוצה אבל לא סוגרים את הערוץ בגלל זה אלא סוגרים את הערוץ כי הניהול לא טוב.

איתן כבל: את צריך לסגור, אבל לא בגלל זה.

איתן כבל: זה שהועדה קיבלה קודם החלטה שגויה לגבי ערוץ 10, זה דיון אחר שלא נעסוק בו עכשיו.

איתן כבל: אנחנו עוסקים בנושא אחר.

איתן כבל: אדוני היושב ראש, אני אומר לך מנקודת המבט שלי לסעיף הזה, כי יש עוד עניינים על סדר היום, אני יכול לומר לך, כן, אם אפשר להוסיף עוד ערוץ.

איתן כבל: אני רק רוצה לוודא דבר אחד, שוועדת הכלכלה בעניין בכל הכוח, שיש רגולציה, ואני אומר את זה לך.

איתן כבל: אחד המשברים הכי גדולים שקיימים בעולם התקשורת היום זה אובדן הרגולציה ואני אומר את זה כאן לחברים שלי ואני אומר את זה כאן לחברים שאני מכבד ומוקיר.

איתן כבל: אתם חלשים.

איתן כבל: אני אומר את זה לכם בכל הכבוד.

איתן כבל: הבעיה היא לא עוד חקיקה.

איתן כבל: יש חקיקה מכאן ועד להודעה חדשה.

איתן כבל: אין רגולציה במובן הזה שתמיד יש לחצים ותמיד שואלים מה יקרה ומה יהיה.

איתן כבל: אנחנו יודעים את זה.

איתן כבל: הכול השתבש.

איתן כבל: לכן אדוני היושב ראש, אם תביא את זה להצבעה, אני מקווה שבאמת הדברים ייכתבו, כך שלא יהיה צריך אחר כך עורכי דין מכל הגופים כדי לפרש את מה שנכתב.

כרמל שאמה-הכהן: סמוך על אתי.

כרמל שאמה-הכהן: תודה.

כרמל שאמה-הכהן: ניצן חן, בבקשה.

ניצן חן: שלוש הערות קצרות.

ניצן חן: גם אני מבקש להחמיא ליועצת המשפטית שהביאה לכאן הצעה באמת מגובשת ומעמיקה.

אתי בנדלר: ההצעה היא של היושב ראש.

ניצן חן: של היושב ראש.

ניצן חן: קיבלנו אותה לפני חצי שעה.

ניצן חן: יש לי שלוש הערות קצרות.

ניצן חן: ההגדרה של שעות צפיית שיא בהגדרה כאן, לעניות דעתי לקוחה מחוק הרשות השנייה לפריים טיים.

ניצן חן: אצלנו בכבלים ובלוויין, ככל שהשרים יחליטו, למשל ערוץ ספורט נושאי נוסף, הפריים טיים אצלנו הוא עד 12:00.

ניצן חן: ככל שיוחלט למשל על ערוץ ארוטיקה, הפריים טיים בארוטיקה הוא מ-12:00 בלילה.

נחמן שי: יכול להיות שנפתרה בעיית הנושא.

ניצן חן: הערה שנייה.

ניצן חן: בנושא מגוון הנושאים בעיניי, בין אם יוחלט ששר האוצר, שני השרים – אני מתחבר להערתו של חבר הכנסת כבל והאם הרגולציה חלשה או חזקה – זה חייב להיות בהתייעצות עם שתי המועצות.

ניצן חן: לא יכול להיות שהשרים יקבעו כי אין להם מושג ירוק איך נראית הטלוויזיה הרב ערוצית.

נגה רובינשטיין: אני לא יודעת אם הייתי אומרת שאין להם מושג ירוק, אבל בסדר.

ניצן חן: סעיף 13(ב).

נגה רובינשטיין: כתוב "לאחר התייעצות עם מועצת הרשות השנייה והמועצה לשידורי כבלים ולוויין".

אתי בנדלר: הרגולציה היא הרגולציה של המועצה לשידורי כבלים ולוויין.

נגה רובינשטיין: נכון.

נגה רובינשטיין: אז זאת המועצה.

נגה רובינשטיין: למה צריך להתייעץ אתם?

ניצן חן: כתוב בסעיף 13(ב) אפרופו יציאה במכרז ש"נוכח השר כי לא יהיה בהענקת הרישיון כדי לסכן באופן ממשי את יציבותם של גופים משדרים".

ניצן חן: אין כאן התייעצות עם המועצות.

נגה רובינשטיין: יש כאן כבר ארבעה הליכי התייעצות.

נגה רובינשטיין: גם ב-(א) יש התייעצות וב-(ב) בסופו של יום, מי שקובע את הרגולציה, זאת המועצה.

נגה רובינשטיין: לכן להוסיף עוד הליך התייעצות, זה רק יגביל את הבירוקרטיה בצורה שהיא פשוט לא הגיונית.

ניצן חן: על בסיס איזה נתונים יקבע השר שיש יציבות או אין יציבות?

ניצן חן: אבל בסדר, זאת דעתי.

ניצן חן: דבר אחרון.

ניצן חן: ברגע שנוספה בסעיף 13(ה), (6)(ה) ו-(6)(ה)(1), מי שלא זוכר את הסעיפים בעל פה, המשמעות היא שבעצם אין שום הבדל בין ערוץ נושאי לערוץ ייעודי כי כל הכללים הרגולטוריים, לרבות הפקות מקור, חלים גם על הערוצים הנושאיים ואז ממילא נשאלת השאלה מה ההבדל בין ערוצים ייעודיים לערוץ נושאים.

ניצן חן: אני חוזר על מה שאמרתי בפעם הקודמת ואני חושב שהיושב ראש יסכים אתי, שהפתרון ודרך המלך היא חבילה צרה שהכבלים והלוויין יציעו ולא טלאי על טלאי, נושאי מול ייעודי וכך הלאה.

יוליה שמאלוב-ברקוביץ: אתה בעצם מתנגד לערוצים הנושאיים.

כרמל שאמה-הכהן: מה סמירה, בבקשה.

מנשה סמירה: אנחנו הבענו את דעתנו בעבר.

מנשה סמירה: אנחנו סברנו, ועדיין סבורים, שאין צורך בערוץ הנושאי והוא בהחלט עלול לפגום ולפגוע בכל המרקם הקיים ובכל המרקם שעומד לקום בתוך המערכת שעומדת לקום ובכלל בתחום הטלוויזיה.

מנשה סמירה: יחד עם זאת, אני כן מוצא לנכון לומר שההצעה שהציע יושב ראש הוועדה – שקיבלנו את הניסוח שלה היום – היא הרע במיעוטו.

כרמל שאמה-הכהן: אני מודה לך.

מנשה סמירה: סלח לי על שאני אומר את זה.

מנשה סמירה: ההצעה עדיפה עשרות מונים על מה שהיה אבל היא הרע במיעוטו.

מנשה סמירה: אני אומר שלושה טעמים מדוע היא עדיין בעייתית.

מנשה סמירה: האחד, בעידן שכולנו עברנו סיבוב שלם בשנתיים האחרונות כשעוברים לרישיונות, אנחנו שוב פותחים אפיקים למכרזים.

מנשה סמירה: מה הרעיון?

מנשה סמירה: אם המכרזים כאלה טובים, למה ביטלנו אותם?

קריאה: כי יש לך משאב מוגבל.

מנשה סמירה: אין משאב מוגבל.

מנשה סמירה: המשאב הוא לא מוגבל.

מנשה סמירה: זאת הערה שנייה.

מנשה סמירה: המשאב אינו מוגבל.

מנשה סמירה: המדינה יכולה להחליט להקים לא שלושה מרבבים אלא ארבעה מרבבים וחמישה מרבבים, בהתאם לצורך ובהתאם ליכולת.

מנשה סמירה: אם כן, האחד – מכרזים, השני – יש מקום.

מנשה סמירה: הדבר השלישי.

מנשה סמירה: דובר כאן על עוגת הפרסום ואכן יש קושי שעלול לפגוע.

מנשה סמירה: הערה אחרונה.

מנשה סמירה: בואו נקרא לילד בשמו.

מנשה סמירה: אם אנחנו רוצים להעלות כאן ערוצים חזקים – ניצן נתן כדוגמה את ערוץ הספורט שלדעתי זה קושי גדול מאוד שבהחלט יחבל בצורה משמעותית במרקם הקיים – אז בואו נשים את זה על השולחן ונגיד שרוצים לתת ערוצים חזקים שייקחו פרסומות ויפגעו בעניין הזה.

מנשה סמירה: אם הכוונה כאן היא להעלות ערוצים שבאים לענות על כשל, ערוצים בעלי ערך ציבורי או נושאים שאינם קיימים, בואו נרשום את זה ואז זה ייתן לנו הכוונה לגבי הנושא.

כרמל שאמה-הכהן: הנושא עדיין בשליטתנו.

כרמל שאמה-הכהן: אני לא מבין מה הבעיה.

כרמל שאמה-הכהן: הנושא לא נסגר.

מנשה סמירה: לכן כדאי להוסיף.

מנשה סמירה: אני חוזר ואומר שמוטב שלא, כי לא מכרזים, לא עוגת פרסום ולא להעמיס כרגע אלא לתת לרפורמות המתנהלות להצליח.

מנשה סמירה: אם כן הולכים על ההצעה הזאת שהיא בבחינת הרע במיעוטו, לפחות להוסיף שהנושאים יהיו בעלי ערך ציבורי, שהם עונים על צורך שלא קיים כי הרי יש לנו גם את האופציה להקים ערוצים בכבלים ובלוויין.

מנשה סמירה: למה להציג את זה בארבעה או בשלושה מיליון שקלים הפצה כאשר יש לנו את החלופה הזאת?

מנשה סמירה: בואו נגדיר את זה.

מנשה סמירה: אם הכוונה כאן היא להשחיר ערוץ ספורט בפרסומות בדלת האחורית, תשימו את זה על השולחן ושכולנו נבין את המשמעויות.

מנשה סמירה: אני אומר את זה לאוצר כי האוצר דוחף את זה.

כרמל שאמה-הכהן: מר סמירה, תודה.

נחמן שי: יש לי שאלת הבהרה.

נחמן שי: יש איזושהי עלות לציבור, חוץ מהפרסומות?

יוליה שמאלוב-ברקוביץ: האם תהיה עלות?

כרמל שאמה-הכהן: לא.

כרמל שאמה-הכהן: הורדנו את זה מהפרק.

כרמל שאמה-הכהן: אין שום עלות לציבור.

יוליה שמאלוב-ברקוביץ: אבל הייתה להם כוונה כזאת.

נחמן שי: אני אחר כך רוצה להציע הצעה.

כרמל שאמה-הכהן: בבקשה.

נחמן שי: אני חושב שאנחנו מבינים שיש הגיון מסוים.

יוליה שמאלוב-ברקוביץ: אני לא בטוחה שהובהר כאן שאם מחר יעבור כאן ערוץ אתיופי שרוצים ממנו ארבעה מיליון שקלים, ושמעתי כבר שיש כאלה שאמרו שבמקום שהוא ישלם 256 שקלים ל-הוט ול-יס, אולי הוא ישלם רק עשרים שקלים, הציבור, וזה כבר יהיה טוב.

קריאה: זה ירד מהפרק.

יוליה שמאלוב-ברקוביץ: לא ראיתי באף מקום שזה ירד.

קריאה: זה ירד.

יוליה שמאלוב-ברקוביץ: אני רוצה לשמוע את נציג האוצר.

קריאה: זה ירד.

קריאה: אין דמי מנוי.

קריאה: זה לא בהצעה.

יוליה שמאלוב-ברקוביץ: עופר, האוצר ירד מזה?

יוליה שמאלוב-ברקוביץ: בבקשה, עמדתם לא השתנתה.

נחמן שי: אנחנו מציעים בשלב הזה לצמצם את מספר הערוצים הנושאיים משלושה לאחד ואחרי שהראשון יופעל ויצא לדרך, הוועדה הזאת תפתח את זה הלאה.

נחמן שי: בוא נעבוד בזהירות ובאחריות.

יוליה שמאלוב-ברקוביץ: ובתנאי שזה לא יהיה ספורט.

נחמן שי: כרמל, דבר שני שאני מציע זה להוציא את שר האוצר.

נחמן שי: אנחנו רוצים שיתמקד בעיצוב הכלכלה שזה אתגר גדול.

כרמל שאמה-הכהן: נחמן, תקשיב.

כרמל שאמה-הכהן: ראשית, שלושת הערוצים הם בבקרה ובאישור פרטני אחד לאחד של ועדת הכלכלה.

כרמל שאמה-הכהן: לא יעלה ערוץ אחד אחרי השני אם הוועדה לא תבחן ותיתן את הסכמתה ואת אישורה, אחרי דיון בוועדת הכלכלה.

נחמן שי: אנחנו מציעים שזה יתחיל באחד.

כרמל שאמה-הכהן: גם אנחנו הצענו להתחיל עם אחד.

כרמל שאמה-הכהן: מתחילים באחד.

כרמל שאמה-הכהן: כנראה לא הבנתם את ההצעה.

איתן כבל: לא עולים שלושה.

כרמל שאמה-הכהן: להפך, חייבים הפרש של שנה וגם אחרי שנה עדיין צריך את אישור ועדת הכלכלה.

אתי בנדלר: לא, לא צריך.

אתי בנדלר: הם מביאים לוועדה שלושה נושאים.

אתי בנדלר: הם יביאו שלושה נושאים – אחד, שניים ושלוש.

כרמל שאמה-הכהן: הם יכולים להביא שלושה נושאים ולאשר אותם, אבל העלייה של הערוצים, כל עלייה של ערוץ, מצריכה אישור של ועדת הכלכלה.

אתי בנדלר: לא.

אתי בנדלר: זה לא מה שהוצע בשום פנים ואופן.

כרמל שאמה-הכהן: אני הצעתי.

אתי בנדלר: אז אני לא הבנתי את זה וזה לא מה שכתוב.

אתי בנדלר: אפשר להוסיף את זה.

כרמל שאמה-הכהן: מקובלת עלי ההערה שלהם.

כרמל שאמה-הכהן: זה גם מה שהצעתי, אבל פשוט הייתה אי הבנה.

יוליה שמאלוב-ברקוביץ: בתנאי שזה לא ספורט.

נחמן שי: אני לא רוצה להיות ערך.

נחמן שי: אנחנו כנסת ברגע הזה של חיינו ואנחנו מטפלים בזה מנקודת ראות זאת.

אתי בנדלר: אני מבקשת להבין את ההצעה, אדוני היושב ראש.

כרמל שאמה-הכהן: בין עלייה של ערוץ לערוץ, מינימום שנה.

אתי בנדלר: זה מופיע.

כרמל שאמה-הכהן: גם כאשר רוצים להעלות ערוץ שני אחרי שנה או שלישי אחרי שנתיים, צריכים את אישור ועדת הכלכלה.

נחמן שי: שר האוצר לא רלוונטי לעניין.

אתי בנדלר: אני לא מבינה.

נגה רובינשטיין: יהיה אישור של הנושאים הספציפיים וגם החלטה של הוועדה טרם יציאה למכרז.

אתי בנדלר: לצורך היציאה למכרז?

נגה רובינשטיין: אני רוצה להעלות משהו.

נגה רובינשטיין: הרי החשיבות הציבורית של אישור הנושאים בהם ישודרו הערוצים היא ברורה ולכן נדרש כאן אישור של ועדת הכלכלה.

נגה רובינשטיין: שאלת הטיימינג.

כרמל שאמה-הכהן: אני אגיד לך מה עם הטיימינג.

כרמל שאמה-הכהן: יש כאן טענה שהתהליך הזה עלול לפגוע בענף התקשורת בצורה רוחבית.

נחמן שי: ברור.

כרמל שאמה-הכהן: אנחנו רוצים לבחון באופן מידתי תחנה אחר תחנה ולראות מה ההשפעה.

כרמל שאמה-הכהן: אני קיבלתי את הטענה של האוצר ואת התפיסה שערוץ אחד לא אמור לזעזע את מערכת התקשורת בישראל אבל אז נבחן גם מה מידת ההשפעה שלו.

כרמל שאמה-הכהן: אחרי שהוא חדר ואחרי שהוא קיים שנה, נבין מה הוא עושה לעוגת הפרסום.

נגה רובינשטיין: אני אפנה לתהליך.

נגה רובינשטיין: הערוץ הייעודי, צריך פרק זמן עד שהוא מתייצב.

נגה רובינשטיין: הוא לא מתחיל לאכול מהעוגה מיד.

נגה רובינשטיין: אז יגידו שהוא לא נגס ויעלו עוד אחד אבל הערוץ לא נוגס את העוגה מיד בשבוע הראשון.

כרמל שאמה-הכהן: הבנו.

נחמן שי: לגבי שר האוצר.

כרמל שאמה-הכהן: מה יש לך נגד שר האוצר?

כרמל שאמה-הכהן: הוא בחור נחמד.

נחמן שי: הוא איש יקר.

נחמן שי: ברצינות.

נחמן שי: הוא לא רלוונטי לעניין הזה.

יוליה שמאלוב-ברקוביץ: למה שר האוצר צריך להיות פתאום איש תקשורת?

יוליה שמאלוב-ברקוביץ: לא הבנתי.

כרמל שאמה-הכהן: חבר הכנסת מילר ברשות דיבור.

אלכס מילר: אדוני היושב ראש, גם אני לא מבין את הסוגיה של משרד האוצר.

אלכס מילר: פעם אחרונה שהעניין הזה עלה, זה היה במסגרת של הרחבת הפעילות של ההימורים בכל הענפים שלא נמצאים בארץ ואלה הימורים על סוסים.

אלכס מילר: האם יש איזשהו קשר לערוץ שיהיה קשור למירוצי סוסים ונושאים כאלה שמי שיזם והוביל את המהלך הזה היה משרד האוצר?

אלכס מילר: יש לכם איזושהי כוונה להפעיל ערוץ שיהיה קשור להימורים?

אלכס מילר: אני אומר לכם מה הקשר.

אלכס מילר: היום זה עובד בצורה כזאת שכדי לבצע את ההימורים בענפים שלא קיימים בישראל, רוכשים זמן שידור של המדינות בהם מועברים המרוצים הללו.

אלכס מילר: ברגע שרוכשים את זמן השידור, צריך לשדר את זה במקום כלשהו.

אלכס מילר: השאלה אם יש קשר לעניין הזה כי אני באמת לא הייתי רוצה שיהיה לנו כאן ערוץ שעוסק בהימורים.

כרמל שאמה-הכהן: עוד לא סיימנו את הנקודה לגבי שר האוצר.

כרמל שאמה-הכהן: אני רוצה נקודה-נקודה.

כרמל שאמה-הכהן: לגבי העניין של שר האוצר.

כרמל שאמה-הכהן: אני מבין שלגבי שני המרבבים הראשונים או השלושה, אין משמעות תקציבית.

כרמל שאמה-הכהן: כך הבנתי ממשרד התקשורת.

יוליה שמאלוב-ברקוביץ: יש משמעות.

מנשה סמירה: אדוני, שלושת הערוצים שהצעת, אין להם השפעה והם לא מצריכים הקמת מרבב נוסף.

מנשה סמירה: אין לזה משמעות תקציבית.

מנשה סמירה: שלושת הערוצים האלה, אם יעלו, יוכלו להיספג במערכות הקיימות.

מנשה סמירה: לכן, מה הדיון כאן?

מנשה סמירה: למה מעלים כאן עניין תקציבי?

מנשה סמירה: אין עניין תקציבי.

מנשה סמירה: אדוני היושב ראש, שתי הערות קצרות.

מנשה סמירה: על אף מה שאמרה היועצת המשפטית של משרד התקשורת, סעיף 13(ב) אסר, בגלל כל ההליכים המכרזיים וצריך התייעצות עם שתי הרשויות, עם שתי המועצות.

מנשה סמירה: זה גם שם וזה לא רק על הנושא.

מנשה סמירה: להחליט על עוגת הפרסום, להחליט האם יש צורך או אין צורך מבחינה נושאית.

נגה רובינשטיין: בהוספת פרסום בכבלים ובלוויין, היה צורך להתייעץ עם הרשות השנייה?

נגה רובינשטיין: לא.

נגה רובינשטיין: למה להוסיף עוד הכבדות?

יוליה שמאלוב-ברקוביץ: מה השר?

יוליה שמאלוב-ברקוביץ: מה יש לכם עם שר האוצר?

יוליה שמאלוב-ברקוביץ: למה שר האוצר צריך להתערב בזה?

יוליה שמאלוב-ברקוביץ: אתם לא נותנים תשובה.

יוליה שמאלוב-ברקוביץ: אולי תשאלו את שר האוצר, אולי בכלל הוא לא רוצה להתערב?

קריאה: אל תצפי משר האוצר הנוכחי לא לרצות להתערב במשהו.

מנשה סמירה: אדוני, הייתי ברשות דיבור.

מנשה סמירה: דיברתי קצר אבל הפריעו לי.

מנשה סמירה: לגבי סעיף 13(ב), אני רוצה לחזור ולומר.

מנשה סמירה: ההערה שנשמעת כאן היא נכונה.

מנשה סמירה: העובדה ששרים מחליטים כאן על ערוצים נושאיים ותכנים, היא בעייתית.

מנשה סמירה: זה לא היה בעבר וזה הוסדר על ידי הרשויות, על ידי מועצת הכבלים והלוויין ועל ידי הרשות השנייה.

נגה רובינשטיין: זה ממש לא נכון לגבי הערוצים הייעודיים.

מנשה סמירה: דבר שני.

מנשה סמירה: בסעיף 13(ב) השר, לאחר שהתייעץ על הנושאים, עכשיו הוא צריך להתייעץ לגבי כן להעלות או לא להעלות, כן מכרז או לא מכרז, ויש כאן שלושה פרמטרים.

מנשה סמירה: בפרמטרים הללו הוא חייב להתייעץ, ואני מסכים עם ניצן חן.

מנשה סמירה: הוא חייב להתייעץ עם המועצות הקיימות לגבי השיקולים של הרחבת מגוון סוגי השידורים, כי מי אם לא שתי המועצות שמטפלות?

מנשה סמירה: לגבי קידום התחרות והמצב הכלכלי למי שחי מפרסומות, מי אם לא שתי המועצות מסדירות את זה?

מנשה סמירה: ולגבי קיומה של קיבולת פנויה, בוודאי עם הגורם המפעיל, ואם זאת הרשות השנייה עד אז, אז קל וחומר.

מנשה סמירה: לכן בעניין הזה מוזר לי שהשר יחליט לבד.

מנשה סמירה: אני מסכים לחלוטין עם הקביעה שלשר האוצר אין מקום כי זה הליך תכני ולכן זה לא רלוונטי.

מנשה סמירה: זה לא הליך תקציבי וצריך להוריד את העניין הזה.

איתן כבל: אני רוצה להצטרף לדברים שאמר מנשה סמירה בעניין הזה.

איתן כבל: מהניסיון שלי אני אומר שלשרים אסור להיכנס לתוך כל התהליך הזה.

איתן כבל: זה לא עניינם וזה לא מקומם.

נחמן שי: לא רק נאה דורש אלא גם נאה מקיים.

איתן כבל: תודה.

איתן כבל: רק צרות יוצאות מכך ששרים חושבים שהם מבינים בזה.

איתן כבל: אחר כך הילדים שלהם מתערבים, מה יראו וכולי.

איתן כבל: אני אומר לגופו של עניין, למה לנו להקים רשויות?

איתן כבל: התהליכים האלה, המשמעות שלהם היא שאם אנחנו מתכוונים שיהיו לנו עוד שלושה ערוצים, לא יהיה שום ערוץ.

איתן כבל: אני מנסה לומר בעניין הזה הוא דבר פשוט מאוד.

איתן כבל: יש גוף שהוא אחראי.

איתן כבל: אתה יכול להגיד שהוא לא עושה את עבודתו וצריך לטפל בו, צריך להחליף את המנהל, צריך להחליף את היושב ראש וכולי.

איתן כבל: אני סתם מעלה רעיונות.

איתן כבל: מעבר לעניין הזה, מי שאמון על הגוף הזה, אלה קודם כל הכבלים והלוויין וזה התפקיד שלהם.

קריאה: הרשות השנייה.

יוליה שמאלוב-ברקוביץ: הרשות השנייה.

איתן כבל: אני מוכן להגיד הרשות השנייה אם תדחף אותי לכך.

איתן כבל: כלומר, בדחיפה, אבל בסוף זה קודם כל הכבלים והלוויין.

איתן כבל: אין מקום לממשלה ואין מקום לשרים, בכל הכבוד.

איתן כבל: זה באמת לדבר בשפה של אתמול.

איתן כבל: תודה.

כרמל שאמה-הכהן: אסף אמיר, איגוד היוצרים.

אסף אמיר: אני מעביר את רשות הדיבור לאורי רוזנווקס.

אורי רוזנווקס: אורי רוזנווקס מאיגוד היוצרים.

אורי רוזנווקס: לנו יש הערה אחת שהיא מעבר לפרטים אבל היא מאוד מאוד חשובה.

אורי רוזנווקס: אנחנו במקור היינו בעד הממיר כי אנחנו חושבים שזה כן היה שירות חברתי ממעלה ראשונה, אבל על העניין הזה של החברתי צריך להבחין ולהבין האם זה שיש ריבוי ערוצים ללא כל רגולציה, זה שירות חברתי לאזרחים במדינה, האם אתם כמחוקקים לא אמורים לתת שירות וגם לדאוג שיהיה תוכן, שתהיה הפקה מקורית ותהיה תרבות ישראלית בערוצים האלה?

אורי רוזנווקס: בפועל מה שיקרה זה ברלוסקוניזציה של כל המסך כי אנחנו בילינו כאן שנתיים מול הזכיינים בחוק המעבר מזיכיונות לרישיונות.

אורי רוזנווקס: שנתיים עשו את הדבר הזה.

אורי רוזנווקס: הכבלים והלוויין מתפקדים.

אורי רוזנווקס: עכשיו אתם באים ומגישים כאן פלטפורמה חדשה שתפיל את הכול.

אורי רוזנווקס: אין בה הגיון.

אורי רוזנווקס: הבוקר סגרנו ערוץ, אנשים שלנו כבר יושבים בבית שבועיים ומדובר בעשרות אנשים או לא במאות אנשים.

אורי רוזנווקס: אנחנו לא יודעים גם מה יהיה בעוד חודשיים עם ערוץ 10, אז עכשיו על כל זה מקימים את העניין הזה.

אורי רוזנווקס: ערוצים ייעודיים, ערוץ אתיופי מבורך, החבילה הצרה שדיברו עליה במתכונת הראשונה היא מצוינת, אבל לבוא עכשיו ולטרוף את כל הלוח, מה יצא מזה?

אורי רוזנווקס: תהיה כאן טלוויזיה איטלקית.

אורי רוזנווקס: זה מה שיקרה כאן בסוף ותהיו אחראים על העניין הזה.

אורי רוזנווקס: הפקת מקור, תרבות ישראלית, זה המנדט שלכם כחברי כנסת.

אורי רוזנווקס: תחשבו על הילדים שלכם ועל הילדים שלנו.

אורי רוזנווקס: אנחנו חושבים שאם הדבר הזה מתקדם אפילו באופן הכי זהיר שהציעה הצעת הפשרה, זה חייב להיות תחת רגולציה מובהקת כמו שכל הערוצים האחרים מקיימים.

אורי רוזנווקס: מועצת הכבלים והלוויין, הרשות השנייה וגם אפרופו מה שמנשה סמירה אמר.

אורי רוזנווקס: אם נכנסים איזה שהם ערוצים נושאיים, שייבחן העניין לפי צורך, לפי איזה ערוץ צריך ולא איזה ערוץ ישרת מישהו או האם צריך עוד ערוץ ספורט עכשיו.

אורי רוזנווקס: אם עושים ערוצים נושאיים, שיהיה להם כוח וסיבה.

אורי רוזנווקס: זאת העמדה שלנו.

אורי רוזנווקס: תודה.

כרמל שאמה-הכהן: היועצת המשפטית.

אתי בנדלר: לבקשתך להוסיף רגולציה, אכן הוספנו בין היתר את סעיף 6(ה)(1) שעניינו בהפקות מקומיות ושאומר שעשרה אחוזים לפחות מסך כל זמן השידור שבעלי רישיון כללי לשידורי כבלים משדרים במהלך שנה, יוקצו להפקות מקומיות בנושאים וכולי.

אתי בנדלר: בחמישים אחוזים מאותם משדרים יהיו הפקות מקומיות.

אתי בנדלר: המועצה תחייב בעל רישיון כללי לשידורי כבלים להשקיע סכום כספי בשיעור של עד 12 אחוזים מהכנסותיו השנתיות מדמי מנוי.

אתי בנדלר: כאן אולי צריך באמת לעשות את ההתאמה כי כאן אין הכנסות שנתיות מדמי מנוי.

אתי בנדלר: צריכים אולי לכתוב מפרסומות, ושלא יפחת משמונה אחוזים מהכנסות אלה לשם הפקות מקומיות לשידור ראשוני.

אתי בנדלר: זאת אומרת, אלה בדיוק הסעיפים שהצענו להחיל אותם גם לעניין הערוצים הנושאיים.

אתי בנדלר: תודה על תשומת הלב, שאנחנו באמת צריכים כאן לכתוב שלא יהיה מדובר על הכנסות שנתיות מדמי מנוי אלא על הכנסות מפרסומות.

אתי בנדלר: כמובן שהסעיפים האלה יחולו בשינויים המחויבים ואנחנו צריכים לבדוק איזה שינויים הם השינויים המחויבים לצורך העניין הזה, אבל זה מה שמוצע.

אתי בנדלר: כרגע הצעת היושב ראש מחילה את החובה להפקות מקומיות, כולל הפקות מקומיות פנויות.

כרמל שאמה-הכהן: שאלה של חברת הכנסת ברקוביץ’.

יוליה שמאלוב-ברקוביץ: אני רוצה לשאול את גברתי היועצת המשפטית.

יוליה שמאלוב-ברקוביץ: למה למשל לפי כל מה שהקראת יש סיבה להכניס ערוץ ברודקסט נוסף לשוק התקשורת, שיש בו רגולציה מינורית ולא כל כך חזקה, ויש אפשרות להכניס עוד ערוץ?

יוליה שמאלוב-ברקוביץ: במקום שזה יהיה ערוץ שאנחנו כל כך נאבקנו עליו, הערוץ השלישי – אני מתכוונת ברישיון – הוא פשוט לא יהיה.

נגה רובינשטיין: התנאי שזה יהיה בכפוף לקיומם של לפחות שני בעלי רישיונות בערוצים המסחריים.

יוליה שמאלוב-ברקוביץ: לא הבנתי מה את אומרת.

יוליה שמאלוב-ברקוביץ: כולנו כאן סרקסטיים ובזה אנחנו הולכים והורסים את שוק התקשורת.

נגה רובינשטיין: קיומם של לפחות שני בעלי רישיון.

יוליה שמאלוב-ברקוביץ: זה נראה לי לא רציני.

יוליה שמאלוב-ברקוביץ: נראה לי שגם יושב ראש מועצת הכבלים והלוויין מתנגד לזה וגם יושב ראש הרשות השנייה כרגע אמר שהוא מתנגד לזה.

יוליה שמאלוב-ברקוביץ: אני אף פעם לא מבינה למה כל אחד שיושב ליד השולחן הזה לא מעוניין בערוצים נושאיים, כי הוא מבין שהוא הולך לפגוע בשוק התקשורת.

יוליה שמאלוב-ברקוביץ: למה בכוח?

יוליה שמאלוב-ברקוביץ: שר האוצר הוא באמת הבן אדם הכי חכם?

יוליה שמאלוב-ברקוביץ: הוא היחיד שיודע מה קורה?

יוליה שמאלוב-ברקוביץ: אני חושבת שצריך להוריד את זה מסדר היום.

יוליה שמאלוב-ברקוביץ: אני רוצה לשאול אותך אדוני יושב ראש הרשות השנייה כי לי יש איזשהו חשש לגבי מהי הסיבה שרוצים לעשות את זה.

כרמל שאמה-הכהן: את ביקשת לשאול שאלה.

יוליה שמאלוב-ברקוביץ: כן, אני שואלת אותו.

כרמל שאמה-הכהן: אל תפתחי בנאום דרך השאלות.

יוליה שמאלוב-ברקוביץ: לא, לא נאום.

יוליה שמאלוב-ברקוביץ: חס וחלילה, לא נאום.

יוליה שמאלוב-ברקוביץ: אני רוצה לשאול שאלה.

יוליה שמאלוב-ברקוביץ: האם יכול להיות שבעצם שמו לב באוצר שהנושא של DTT לא כל כך מצליח ואנשים לא מעוניינים לקבל רק את ערוץ 2, 10, 1 ומה שאנחנו רוצים לתת.

יוליה שמאלוב-ברקוביץ: אז אנחנו רוצים בעצם לשפר אותו ולהביא לשם ערוצים נושאיים.

יוליה שמאלוב-ברקוביץ: אתם יודעים מה מפחיד אותי?

יוליה שמאלוב-ברקוביץ: שהכבלים והלוויין בסופו של דבר יעלו את המחירים כי הם יבינו ש-DTT לא נותן את המענה.

כרמל שאמה-הכהן: תודה.

כרמל שאמה-הכהן: חבר הכנסת חסון.

יואל חסון: האמת היא שאני עכשיו פשוט עושה לי פוסט מורטום ואני נזכר בדיונים שהיו בקדנציה הקודמת בוועדת הכלכלה.

יואל חסון: אני חושב שבכלל כל הדבר הזה נולד – וכאן צריך להגיד את האמת בפנים בעניין הזה – וצר לי ש-הוט ו-יס הביאו על עצמם את הדבר הזה.

יואל חסון: ה-DTT הזה נולד בגלל ההתנהלות של הוט ו-יס.

יואל חסון: אם הוט ו-יס לא היו נוהגים בחזירות, בבריונות, והיו נותנים באמת שיווק הוגן ושירות הוגן בכל המובנים, לא היינו נכנסים לכל זה.

יואל חסון: אני לא יודע איך נצביע כאן ומה נעשה כאן, אבל אני בטוח שאנחנו גורמים כאן נזק ואני בטוח שזה לא יעבוד.

יואל חסון: אני בטוח שכולם יפסידו.

יואל חסון: לא יהיה כאן מספיק שוק פרסום לכולם, לא תהיה כאן איכות באמת של שידור ולא נעמוד בזה.

יואל חסון: אנחנו לא שוק כזה גדול ואין לנו פוטנציאל כזה.

יואל חסון: אני אומר לכם שאני לא יודע איך לצאת מזה ואני בדילמה, ואני אומר לכם את האמת.

יואל חסון: מצד אחד אני רוצה לאפשר לציבור יותר אפשרויות ואני לא רוצה לחסום את הציבור.

יואל חסון: אם אני עכשיו אחסום את הערוצים ואהרוג את ה-DTT, יגידו שאני עכשיו מגן על הוט ו-יס.

כרמל שאמה-הכהן: יואל, נא לסכם.

יואל חסון: אם אני רוצה שבאמת תהיה כאן טלוויזיה נורמאלית, שההשקעות בה יבואו לידי ביטוי באמת, אני אמור להגיד שזה לא הגיוני להוסיף כאן עוד ערוצי תקשורת כי זה לא יעבוד כל כך הרבה.

יואל חסון: אני קודם כל מצטער על ההתנהגות הזאת לאורך השנים של הוט ו-יס.

יואל חסון: אולי יום אחד תכו על חטא ואולי ביניכם לעצמכם אתם עושים את זה.

יוליה שמאלוב-ברקוביץ: זה לא מאוחר.

יואל חסון: נכון, לא מאוחר.

יואל חסון: אתם עדיין יכולים לעשות את זה.

יואל חסון: אני מציע לך אדוני היושב ראש, קודם כל להסכים כאן לבקשת חברי הכנסת להוריד את שר האוצר מהסיפור הזה כי הוא לא קשור.

יואל חסון: אגב, אתה יודע מניסיונך אדוני היושב ראש שכל מה שקשור לתיאומים בין שרים, אלוהים ישמור.

יואל חסון: אני הייתי בוועדה לביקורת המדינה, אני ראיתי כמה דברים וכמה תקנות ופעולות שלא יוצאות לדרך כאשר נדרש תיאום בין שרים וזה כאשר עדיין הם מאותה מפלגה.

יואל חסון: זה בלתי אפשרי.

נחמן שי: כרמל, יש לי הצעה.

נחמן שי: בוא נלך אתם.

נחמן שי: נראה לי שההצעה סבירה והגיונית, להתחיל בערוץ אחד.

נחמן שי: בסל יהיו שלושה, אבל כרגע נלך על אחד ואחר כך נבוא לשני ולשלישי, אז אולי תהיה לנו פרספקטיבה.

כרמל שאמה-הכהן: זה מה שסיכמנו.

יואל חסון: אבל מה עם שר האוצר?

נחמן שי: לגבי שר האוצר, זה לא אישי.

נגה רובינשטיין: אדוני היושב ראש, זה לא מה שכתוב.

איתן כבל: עד שזה ייכנס לתוקף, שר האוצר הנוכחי לא יהיה שר האוצר.

יוליה שמאלוב-ברקוביץ: הוא יהיה יושב ראש ועדת הכלכלה.

נחמן שי: אנחנו לא יודעים וזה לא רלוונטי.

נחמן שי: אין לשר האוצר מה לעשות בתוך החוק הזה.

נחמן שי: לשר האוצר אין מקום בתוך הסיפור הזה.

נחמן שי: לא צריך אותו, וזה גם לטובתו.

נחמן שי: אחר כך הם יעלו אליו לרגל, כשיהיו להם קשיים.

כרמל שאמה-הכהן: אהוד פלג.

אהוד פלג: אדוני, אני רוצה להמשיך את הדברים של חבר הכנסת חסון ולהזכיר איך הגענו לדיון הזה.

אהוד פלג: אי אפשר לבטל את הרושם של הדברים כאשר אנחנו שומעים כאן את עוצמת ההתנגדות.

אהוד פלג: הרי אם הוט ו-יס היו נותנות יד לרפורמה של החבילה הצרה, אולי לא היינו בדיון הזה בכלל.

אתי בנדלר: זה נאמר בישיבות הקודמות.

יואל חסון: צריך להיאמר שוב ושוב.

אהוד פלג: כנראה הדברים האלה מקבלים פחות משקל לעומת הטענות החדשות.

אהוד פלג: את זה צריך לזכור.

אהוד פלג: מה שהציבור רוצה בסופו של דבר זה לשלם פחות.

אהוד פלג: זה שירות יותר טוב, זאת איכות יותר טובה, ואת הדברים האלה הוא לא קיבל עד היום.

אהוד פלג: לכן אין מנוס מלהעמיד את התחרות.

אהוד פלג: כך פעלו בתחום הסלולר בשינויים המחויבים וכך פועלים גם כאן.

אהוד פלג: רק כאשר נכנסים מתחרים חדשים, אז אנחנו רואים את התחרות מתחילה לקבל תנופה.

אהוד פלג: לכן חייבים לתת כאן את הפלטפורמה הזאת ולתת אותה לא בצורה נכה.

אהוד פלג: היום היא נותנת חלק מהמטרה, היא נותנת לאוכלוסייה מסוימת, במיוחד אחרי שנעלמו השידורים האנלוגיים, היא נותנת להם אפשרות ליהנות מהערוצים הבסיסיים, אבל אין שום סיבה שהיא לא תהווה חלופה אמיתית ותיתן תחרות ל-הוט ו-יס, כי אז כנראה ייזכרו להציע חבילות אטרקטיביות יותר.

אהוד פלג: אני חייב לומר את הדברים האלה בשם הצרכנים כדי שיקבלו את המשקל הראוי ברפורמה שהולכת להיות כאן.

כרמל שאמה-הכהן: תודה.

כרמל שאמה-הכהן: מר סלוצקי.

חיים סלוצקי: אני רוצה להגיד למועצה לצרכנות שחברות הסלולר הרוויחו הרבה מיליארדי שקלים וחברות הכבלים והלוויין חייבות שלושה מיליארד שקלים עד היום.

חיים סלוצקי: זאת אומרת, צריך להתחשב גם בהן ולא לבוא ולומר את הדברים האלה.

חיים סלוצקי: לא גנבו או לקחו כסף הביתה.

חיים סלוצקי: עדיין הן מפסידות כסף יום-יום.

אהוד פלג: למה התנגדתם לחבילה הצרה?

חיים סלוצקי: אני לא יודע.

חיים סלוצקי: הם יענו.

אהוד פלג: למה המחירים בישראל הם מהגבוהים בעולם לפי ועדת גרונאו?

איתן כבל: עכשיו זה הנושא?

כרמל שאמה-הכהן: מר מוקדי.

יורם מוקדי: יושב ראש הוועדה, אני מתנצל על קולי הצרוד ולא בגלל דיוני הוועדה.

יורם מוקדי: לא ביקשתי שום הקלה כאן בוועדה הזאת בשנים האחרונות ואני לא בא בתור מסכן אבל אני רוצה שהעובדות יהיו על השולחן.

יורם מוקדי: תעשיית הכבלים והלוויין הפסידה בעשור האחרון בערך שישה מיליארד שקלים.

יורם מוקדי: כל גאוני הדור, שיסתכלו לי בעיניים ויסבירו לי האם הייתה כאן חזירות או האם אולי בטעות המדינה הזאת מונה רק שני מיליון בתי אב, רק אוכלוסייה שלא יכולה להחזיק יותר מהכל, ורצונות רגולטורים שכפו חובות הפקות מקור שאין בשום מדינה, איסור פרסומות שאין בשום מדינה ולכן זה קצת יותר אפילו מדמגוגי, מר פלג, לבוא ולומר שהמחירים כאן גבוהים.

יורם מוקדי: המחירים כאן גבוהים בדיוק כמו מחירי מכוניות כי מישהו החליט שיש מסים אחרים שצריך לשלם וזה מחיר המוצר.

יורם מוקדי: הערה לגוף הצעת הפשרה.

יורם מוקדי: אם הצעת יושב ראש הוועדה הייתה להכניס ערוץ, לראות מה קורה לשוק ואז להכניס ערוץ נוסף, זה לא בדיוק מה שכתוב כי כרגע יש כאן תאריכים קלנדריים.

יורם מוקדי: אם זה ינוסח באופן כזה שבו נכנס ערוץ ורק אחרי שנה מכניסים עוד ערוץ, אז אני חושב שזה יקלע להצעת הפשרה של יושב ראש הוועדה.

אתי בנדלר: אשר על כן, מה אתה מציע?

אתי בנדלר: איזה שינויים אתה מציע?

יורם מוקדי: בסעיף של התאריכים, אחרי התאריך הראשון, ייאמר ובלבד שחלפה שנה מאז עלה הערוץ הראשון.

יורם מוקדי: הערוצים לא עולים בתזמון קלנדרי מדויק והמכרזים הם מכרזים.

יורם מוקדי: לכן מאוד יכול להיות שהערוץ הראשון יעלה כאשר כבר הגיע פרקו ומועדו של הזוכה השני.

מיכל רפאלי כדורי: אני מבקשת להעיר.

מיכל רפאלי כדורי: אני כמובן מסכימה עם כל מה שאמר יורם מוקדי.

מיכל רפאלי כדורי: אני רוצה לחזור על מה שאמרתי בפעם הקודמת.

מיכל רפאלי כדורי: הצעת הפשרה שהביא היושב ראש באה אכן להיות איזושהי פשרה שלא תפיל אותנו.

מיכל רפאלי כדורי: חברות הכבלים והלוויין מפרנסות את היצירה הישראלית.

מיכל רפאלי כדורי: יושבים כאן היוצרים.

מיכל רפאלי כדורי: אנחנו משקיעים מיליוני שקלים מאז אנחנו עלינו והכבלים גם קודם.

מיכל רפאלי כדורי: הז'אנר העליון, השוק כולו עובד.

מיכל רפאלי כדורי: כאשר ערוץ 10 נמצא בקשיים, אצלנו כולם עובדים וכולם משלמים להם.

מיכל רפאלי כדורי: אנחנו מפיקים גם דברים שהאיכות היא מהטובות שידע השוק הזה לתרבות הישראלית ולשפה העברית.

מיכל רפאלי כדורי: כל זה לא נספר לנו כאן, לצערי.

מיכל רפאלי כדורי: גם אני לא באתי לבקש כאן

מיכל רפאלי כדורי: הקלות אבל אתם צריכים להבין שהיכולת שלנו, אי היכולת שלנו להציע חבילות יותר צרות מחייבת התגייסות של כל הרגולטורים להסתכל על החבילה הצרה שלנו, לראות מה אנחנו חייבים לשים שם ומה אפשר להוריד משם כדי להוזיל את המחיר.

מיכל רפאלי כדורי: במצב הרגולציה היום אין אפשרות להציע חבילה צרה.

מיכל רפאלי כדורי: החבילה היום סוחבת על גבה עלויות מטורפות של רגולציה.

מיכל רפאלי כדורי: אם הדברים האלה ייבחנו אחרת, נוכל אולי להציע חבילות אחרות או גם חבילות אחרות.

מיכל רפאלי כדורי: אם אכן הצעת הפשרה באה להוציא ערוץ, להסתכל איך נראה השוק – ואני מדברת לצורך העניין גם על זכייני ערוץ 2 מתוקף חוק הרשות השנייה כי הפרסומת תפגע קודם כל בהם – ערוץ חדש שעולה, לא בתוך שנה מתחיל לנגוס.

מיכל רפאלי כדורי: הוא ינוקא, הוא מקרטע, הוא עוד לא נוגס.

מיכל רפאלי כדורי: אז יעלה הערוץ השני והראשון יתחיל לנגוס.

יואל חסון: אבל השני לא עולה בלי אישור שלנו.

מיכל רפאלי כדורי: כן, אבל תוך שנה אי אפשר לדעת אם ערוץ מקבל נפח ומתחיל לפגוע באחרים.

מיכל רפאלי כדורי: זאת תקופה קצרה מדיי.

מיכל רפאלי כדורי: לכן בין ערוץ לערוץ צריכה להיותה רבה יותר משנה.

נחמן שי: זה הרבה פחות משנה.

יואל חסון: כמה זמן צריך להיות?

מיכל רפאלי כדורי: הבדיקה של ייתכנות ערוץ עם פרסומת, יעידו חבריי, היא הרבה יותר משנה.

מיכל רפאלי כדורי: יכול להיות שתוך שנה הוא עוד לא יפגע בהם.

כרמל שאמה-הכהן: יבחנו את המגמה לאורך שנה ויעשו את ההתאמות הנדרשות.

יוליה שמאלוב-ברקוביץ: אי אפשר.

כרמל שאמה-הכהן: אפשר.

יוליה שמאלוב-ברקוביץ: כמי שבאה מתחום התקשורת, אני אומרת שאי אפשר.

יוליה שמאלוב-ברקוביץ: רק אחרי שלוש שנים אפשר לדעת האם יש ייתכנות כלכלית לערוץ או לא.

איתן כבל: אם אין, אז לא נאשר את זה.

יוליה שמאלוב-ברקוביץ: אני אומרת שלא צריך לאשר את זה.

יואל חסון: זה לא יאושר בוועדה.

יוליה שמאלוב-ברקוביץ: עוד פעם יהיו דיונים ועוד פעם יהיו ויכוחים האם הצלחת או לא הצלחת.

יוליה שמאלוב-ברקוביץ: אני לא מבינה מה הבעיה, כשנחליט שצריך עוד ערוץ, נביא חוק חדש ונכניס עוד ערוץ.

יוליה שמאלוב-ברקוביץ: למה צריך להכניס את זה עכשיו?

יוליה שמאלוב-ברקוביץ: את זה אני לא מבינה.

קריאה: את בונה את הפלטפורמה ל-18 ערוצים ואת צריכה תהליך מוסדר.

יוליה שמאלוב-ברקוביץ: פתאום אתם רוצים תהליך מוסדר.

כרמל שאמה-הכהן: אהרן אגוז מערוץ הקניות.

אהרן אגוז: יש משהו חסר ופגום, ואולי אפילו תמוה, במצב הזה שבו מסדירים כאן ערוצים שיפגעו בפלטפורמות הקיימות אבל למעשה לא נותנים שום מענה לערוצים שקיימים, לערוצים שירצו לעלות, שלא יפגעו ולא יגעו כהוא זה בעוגת הפרסומת ולא ישפיעו על הפלטפורמות אבל מצד שני יציעו לציבור מגוון רחב יותר של שידורים.

אהרן אגוז: אפשר לדבר על הערוצים הקהילתיים, במונחים ציבוריים אפשר לדבר על ערוץ הקניות שלא ממומן מפרסומת, אפשר לדבר על עוד ערוצים.

אהרן אגוז: ההצעה כאן שלמעשה מגבילה ותוחמת את הערוצים הנושאיים החדשים שהם למעשה הפיכת כל מערך הרישוי, אבל לא נותנת איזשהו הסדר או מענה לערוצים שקיימים ויכולים להיות מוצעים לציבור ללא כל פגיעה בפלטפורמות הקיימות, היא מאוד מוזרה.

יואל חסון: אדוני, בפשרה אני מבקש להוסיף את שתי המועצות לרגולציה, כהתייעצות, אם צריך להתייעץ, כגופים שצריך להתייעץ אתם.

יואל חסון: רק להתייעץ.

אתי בנדלר: אני לא מבינה.

אתי בנדלר: סעיף 13(ב) אומר: "נכלל נושא ברשימת הנושאים שנקבעה לפי סעיף קטן (א) - רשימת הנושאים שנקבעה לפי סעיף קטן (א) היא רשימה שקבעו – שני השרים, באישור ועדת הכלכלה לאחר היוועצות בשתי המועצות".

יואל חסון: אלה הנושאים.

יואל חסון: זה לגבי הנושאים.

אתי בנדלר: זה הנושא.

אתי בנדלר: "רשאית המועצה לשידורי כבלים ולוויין" – זאת אומרת, הסמכות היא של המועצה לשידורי כבלים ולוויין בקטע הזה – "להעניק רישיון בנושא האמור שיופק באמצעות תחנת שידור למי שבחרה במכרז שפרסמה באישור השר וועדת הכלכלה".

אתי בנדלר: זה מה שהוצע קודם.

מנשה סמירה: ובלבד?

אתי בנדלר: אתם רוצים באישור השר וועדת הכלכלה?

מנשה סמירה: הפואנטה היא בסוף הפסקה.

מנשה סמירה: "נוכח השר".

נגה רובינשטיין: על פגיעה בגופים המשדרים.

מנשה סמירה: על סמך מה הוא נוכח?

מנשה סמירה: הוא לוקח את השיקולים שהם בתחום סמכויות המועצות.

נגה רובינשטיין: לשר היום יש סמכות לאשר לכבלים והלוויין פרסום.

נגה רובינשטיין: האם הוא מחויב לפי חוק התקשורת להתייעץ עם הרשות השנייה?

נגה רובינשטיין: לא, הוא לא מחויב להתייעץ עם הרשות השנייה.

כרמל שאמה-הכהן: חברים, אנחנו מגיעים להצבעה.

אלכס מילר: אני רוצה לשמוע מהאוצר האם יש כוונה להפעיל ערוץ הימורים.

כרמל שאמה-הכהן: יש כוונה כזאת?

עופר מרגלית: אין כוונה להפעיל ערוץ הימורים.

כרמל שאמה-הכהן: חברים, אם תהיה הסכמה, אנחנו נצביע.

כרמל שאמה-הכהן: אם לא תהיה הסכמה, לא נצביע.

כרמל שאמה-הכהן: מקסימום נקבע עוד ישיבה, נקרא לאלקין והכל יהיה בסדר.

כרמל שאמה-הכהן: שכל אחד יזכור את המידתיות.

יואל חסון: איזה יופי שיש לכם אלקין.

כרמל שאמה-הכהן: אין כמו אלקין.

יואל חסון: אנחנו גידלנו אותו ואתם מנצלים.

כרמל שאמה-הכהן: שכחתי את דוד בן-בסט שרוצה לתמוך בהצעה.

דוד בן בסט: גם אני רוצה להתנצל את הצרידות בקולי.

דוד בן בסט: אני רוצה להעיר שתי הערות כאשר הערה אחת ניסיתי להעיר קודם אבל קולי לא יצא.

דוד בן בסט: הבדיקה לא יכולה להיעשות אחרי שנה בשום פנים ואופן.

כרמל שאמה-הכהן: אין בעיה.

כרמל שאמה-הכהן: אתם רוצים שנתיים?

יוליה שמאלוב-ברקוביץ: שלוש שנים.

כרמל שאמה-הכהן: אבל הפעימה השנייה תהיה שני ערוצים.

כרמל שאמה-הכהן: אתה רוצה את זה?

דוד בן בסט: לא.

כרמל שאמה-הכהן: לא תמתחו את זה בגלל התירוץ הזה.

דוד בן בסט: אני מסביר.

דוד בן בסט: תמצא את הלוגיקה במה שאני אומר ותעשה מה שאתה חושב.

כרמל שאמה-הכהן: אני אומר לך שאלה החלופות.

כרמל שאמה-הכהן: תגיד לי מה אתה רוצה.

דוד בן בסט: אני רק רוצה להסביר.

דוד בן בסט: אתה תחליט מה אתה רוצה לעשות.

דוד בן בסט: אני רק אומר שברור שאם הערוץ לא יעלה מיד אלא יעלה אחרי שלושה חודשים או תשעה חודשים, פרק הזמן שיהיה כדי לבדוק את עוגת הפרסום יהיה כמעט כלום.

אתי בנדלר: זה כבר נאמר.

אתי בנדלר: ביום תחילת שידוריו של הערוץ הנושאי הראשון.

דוד בן בסט: שימי לב לפעימה השנייה.

אתי בנדלר: זה בפעימה השנייה.

אתי בנדלר: שנה מיום תחילת שידוריו של הערוץ הנושאי הראשון.

דוד בן בסט: אבל בפעימה הראשונה, את נותנת לערוץ שלא יעלה לפני, אבל במקרה שהוא יגיע למצב שהוא לא יכול לעלות בתאריך הזה, הוא ידחה את זה.

אתי בנדלר: הוא יעלה נניח באוקטובר 2014 והערוץ השני לא יעלה לפני אוקטובר 2015.

דוד בן בסט: אבל זה לא קשור.

דוד בן בסט: אם זה ישונה, בסדר.

אתי בנדלר: שיניתי את זה תוך כדי.

דוד בן בסט: מצוין.

דוד בן בסט: אם כך, אין בעיה.

דוד בן בסט: אני רוצה להעיר עוד הערה אחת.

דוד בן בסט: אף אחד לא שם לב כאן לעובדה שדקה אחרי שהתחנות הללו, שלושת התחנות, יהיו על ה-DTT, או התחנה הראשונה ואחרי כן השתיים האחרות, הן תעלינה גם על יס ו-הוט.

דוד בן בסט: אף אחד לא שם לב לזה.

נגה רובינשטיין: לא, זה לא המצב.

דוד בן בסט: איפה זה כתוב?

נגה רובינשטיין: זה לא כתוב בשום מקום.

דוד בן בסט: בדיוק.

נגה רובינשטיין: זה לא כתוב.

נגה רובינשטיין: הן לא אמורות לעלות.

קריאה: כתוב שהן לא אמורות לעלות.

נגה רובינשטיין: לא, זה לא מה שכתוב.

דוד בן בסט: זה לא כתוב וזה בדיוק העניין.

דוד בן בסט: אם המחוקק התכוון למה שנאמר כאן עכשיו, וזה גם מה שאני הבנתי, שהוא לא יכול לעלות, במחילה מכבוד היושב ראש, שזה יופיע.

נגה רובינשטיין: לא, זאת לא הכוונה.

נגה רובינשטיין: אין הכרח.

אתי בנדלר: יש סעיף שמונה בדיוק איזה ערוצים על הוט ו-יס להעביר כערוצי חובה.

דוד בן בסט: אפשר להבהיר את זה?

אתי בנדלר: אין מה להבהיר.

נגה רובינשטיין: אין מה להבהיר.

נגה רובינשטיין: זה המצב המשפטי.

דוד בן בסט: יס ו-הוט יודעים שאסור להם להעביר את זה?

נגה רובינשטיין: לא.

נגה רובינשטיין: מותר להם.

נגה רובינשטיין: אין מניעה ל-יס ו-הוט להעביר את זה אבל אין להם חובה להעביר את זה.

דוד בן בסט: ברור שאין חובה, אבל אם יס ו-הוט יחליטו מחר שהם רוצים להעלות את הערוצים האלה ללא תשלום, מה יקרה אז?

נגה רובינשטיין: מה זאת אומרת מה יקרה?

דוד בן בסט: יעלו אותם.

יוליה שמאלוב-ברקוביץ: שאלתי את השאלה בשבוע שעבר.

קריאה: יש את הפרסומות.

יוליה שמאלוב-ברקוביץ: תאמינו לי שהוא ימכור פרסום בפחות מארבעה מיליון שקלים.

יוליה שמאלוב-ברקוביץ: מה שיקרה זה שהוא יעבור בחינם בין יס ל-הוט.

נגה רובינשטיין: אתה שואל האם יהיה פרסום ברכבלים והלוויין.

נגה רובינשטיין: על זה יש את סעיף 6כד או את סעיף הערוצים הייעודיים כשאלה המסקנות שמאפשרות פרסום בכבלים ובלוויין.

מנשה סמירה: את אומרת שמכוח זה שאסור להם לפרסם, אסור להם לעלות.

נגה רובינשטיין: אני אסביר לך אחר כך.

מנשה סמירה: למה אחרי כן?

מנשה סמירה: תסבירי עכשיו לכולם.

נגה רובינשטיין: אני מסבירה עכשיו לדוד בן בסט.

מנשה סמירה: ערוץ כזה לאחר שיעלה על עידן פלוס, יוכל לעלות במתכונתו שתאושר על ידי השרים, יכול לעלות לכבלים וללוויין אם הוא הגיע אתם להסדר?

נגה רובינשטיין: סעיף 6כד לחוק התקשורת מאפשר לשר במתכונת שנמצאת שם באישור הממשלה, באישור הוועדה, לאפשר לערוץ לעבור עם פרסומת או לערוץ של הערוצים עם פרסומת גם על גבי הכבלים והלוויין.

נגה רובינשטיין: זאת המתכונת שקיימת חוץ מהמתכונת של הערוצים הייעודיים.

נגה רובינשטיין: אלה שני הנתיבים.

מנשה סמירה: יש לו אפשרות לעלות.

נגה רובינשטיין: בהתאם למתכונת של סעיף 6כד.

מנשה סמירה: יש לו אפשרות לשדר פרסומות.

נגה רובינשטיין: זה מה שאמרתי מהרגע הראשון.

דוד בן בסט: אבל אדוני היושב ראש, לא לזה התכוון המחוקק.

מנשה סמירה: אין היום ערוצים נוספים עם פרסומות.

נגה רובינשטיין: אבל יש סמכות היום.

נגה רובינשטיין: גם לערוץ טוטו יש היום סמכות.

אתי בנדלר: להניח את דעתך, מר בן בסט, העברת שידורים של ערוץ שכולל פרסומת בשידוריו במסגרת שידורי הכבלים והלוויין מתאפשרת אך ורק אם מתקיים האמור בסעיף 6כד(ב) לחוק.

אתי בנדלר: דהיינו, השר, לאחר התייעצות במועצה – שהיא מועצת הכבלים והלוויין – ובאישור הממשלה והועדה התירה לכלול פרסומת בשידורים.

אתי בנדלר: זאת אומרת, יש כאן תהליך מאוד מאוד ארוך.

מנשה סמירה: אז לא תהיה פרסומת מראש.

נגה רובינשטיין: אם יעברו את כל האישורים להם הם זקוקים.

אתי בנדלר: לכאורה גם היום הם יכולים.

אתי בנדלר: יש את זה מלכתחילה.

דוד בן בסט: אדוני היושב ראש, אני יכול ברשותך לשאול עוד שאלה?

כרמל שאמה-הכהן: כן.

דוד בן בסט: האם דרך האפשרות הזאת שהשר יכול לאפשר לאותו ערוץ נושאי לעלות עם פרסומות, זה לא פתח לכך שלכבלים וללוויין יתאפשרו פרסומות?

נגה רובינשטיין: כבר היום מותר.

דוד בן בסט: את זה אני יודע.

דוד בן בסט: אני שאלתי את השאלה לא טוב.

דוד בן בסט: אני שואל האם השר יכול להרשות רק לערוץ הזה לעלות עם פרסומות?

נגה רובינשטיין: כן.

אתי בנדלר: ודאי שכן.

נגה רובינשטיין: הבעיה יכולה מבחינתך להיות הפוכה.

יוליה שמאלוב-ברקוביץ: תאמיני לי שהוא לא יצליח למכור פרסום.

יוליה שמאלוב-ברקוביץ: הוא לא ימכור במחיר כזה.

כרמל שאמה-הכהן: שאלה אחרונה לנציג האוצר.

כרמל שאמה-הכהן: אני רוצה לשמוע שוב למה שר האוצר חייב להיות בסעיף הזה.

כרמל שאמה-הכהן: לא לשמוע, אלא שתשכנע אותי כי קודם שכנעו אותי הפוך.

עופר מרגלית: על השרים בהתייעצות עם המועצות מוטל לבחור את הנושאים ולא לבחור את הערוצים ולא לבצע את המכרז שזה באחריות מועצת הכבלים והלוויין.

עופר מרגלית: על השרים מוטל לבחור את הנושאים.

עופר מרגלית: בבחירת הנושאים יש גם שיקולים כלכליים שראוי שייבחנו.

יוליה שמאלוב-ברקוביץ: זה לא יאומן.

יוליה שמאלוב-ברקוביץ: זה נשמע רע.

יואל חסון: אתה לא מאמין בזה.

יואל חסון: בעיניים שלך רואים שאתה לא מאמין למה שאתה אומר.

יואל חסון: עם כזאת תשוקה אתה מדבר על דברים שאתה מאמין בהם, חבל על הזמן.

אתי בנדלר: לא הבנתי את השיקולים הכלכליים שיכולים להיות בערוץ שמשדר נושא מסוים.

אתי בנדלר: אחרי שאמרת שלא טוטו ולא הימורים של סוסים וכולי.

נחמן שי: אני יכול להשיב בשמו.

כרמל שאמה-הכהן: לא.

כרמל שאמה-הכהן: אל תשיב בשמם.

נחמן שי: אני מבין את הראש שלהם.

כרמל שאמה-הכהן: אתה לא יכול לדבר בשמו.

כרמל שאמה-הכהן: זה לא הגיוני.

נחמן שי: אני מוכן לעזור לו.

כרמל שאמה-הכהן: הוא לא ביקש.

כרמל שאמה-הכהן: יש לך הסבר יותר משכנע?

נחמן שי: אתה רוצה שאני אסביר לך למה?

נחמן שי: ואני חושב שזה רעיון רע.

נחמן שי: לא במקרה זה שם.

נחמן שי: יש לאוצר עניין מול הכבלים והלוויין.

נחמן שי: הם רוצים לכפות עליהם את החבילה הצרה וכדומה.

נחמן שי: לכן, אם הם לא יעתרו ויענו ללכת במסלול הזה, אז ייכנסו השחקנים האלה ויפעילו ערוצים אחרים שיכולים לשמוט את הקרקע מתחת רגליהם.

כרמל שאמה-הכהן: אין הגיון בטענה הזאת.

כרמל שאמה-הכהן: הם יכולים להיות רק גורם מפסיק ולא גורם מפעיל.

כרמל שאמה-הכהן: יש כאן את שר התקשורת שאם הוא לא מבקש את זה, זה לא יהיה.

רוברט אילטוב: יש כאן אי הסכמה.

רוברט אילטוב: חלק מחברי הוועדה חושבים שצריך שיהיה שר האוצר.

כרמל שאמה-הכהן: אתה חושב ששר האוצר צריך להיות?

רוברט אילטוב: אני חושב שהוא צריך להיות.

כרמל שאמה-הכהן: איתן, אולי תעלו את שאלת שר האוצר כהסתייגות.

איתן כבל: אתה יכול להביא לכאן את אלקין והוא יביא לכאן 120 נגדנו.

איתן כבל: יש נושאים שאתה לא מרים עליהם את היד ומצביע בעד.

איתן כבל: אנחנו בעד.

איתן כבל: אני חושב שהתיקון הזה הוא תיקון נכון וכל מה שדיברנו כאן, זה נכון.

איתן כבל: הנושא המרכזי, הליבה, בסוף הוא הפיקוח.

איתן כבל: השבר המרכזי שמתקיים בכלל בשידורים זה נושא הפיקוח.

איתן כבל: להביא שר, אני אומר לך שאין טעות גדולה מכך.

איתן כבל: מצדי אל תביא את זה להצבעה.

כרמל שאמה-הכהן: לא רוצים להצביע עכשיו?

איתן כבל: מצדי אל תצביע.

נחמן שי: רוצים, אבל בלי שר האוצר.

כרמל שאמה-הכהן: יש לכם הסכמה עם אילטוב?

כרמל שאמה-הכהן: אני לא מצביע נגד אילטוב בעניין הזה.

יואל חסון: למה אתה רוצה את שר האוצר?

יואל חסון: בוא תחשוב על זה שוב.

יוליה שמאלוב-ברקוביץ: כי בקדנציה הבאה מישהו מישראל ביתנו יהיה שר האוצר.

יוליה שמאלוב-ברקוביץ: בכל מקרה אני לא מצביעה על זה כי אני לא נותנת את ידי להרס שוק התקשורת במדינת ישראל.

אתי בנדלר: אני רוצה להעיר הערה לעניין מעורבות השר בנושא הזה לצורך קביעת ייתכנות כלכלית.

אתי בנדלר: לעניין ערוצים ייעודיים, סעיף 6לד(א)(3) קובע שהשר רשאי לאחר התייעצות עם המועצה ובאישור הממשלה והוועדה לקבוע כי משדר ערוץ ייעודי יהיה רשאי לממן שידוריו באמצעות שידור פרסומות בהתאם להוראות החלות לעניין זה בסעיף 6לד(1).

אתי בנדלר: דהיינו, התהליך של מתן אישור לערוץ ייעודי לשדר פרסומות, מתוך הנחה שיש לו השפעה על כל הנושאים שניזונים מפרסומות, בין בעיתונות ובין בתקשורת, ראו את זה בזמנו כתהליך כל כך משמעותי שדרשו את כל שרשרת האישורים הזאת שקראתי עכשיו מהחוק.

אתי בנדלר: בפירוש לא נתנו כאן מעמד מועדף לשר האוצר.

אתי בנדלר: רק רציתי להביא את זה לתשומת הלב.

כרמל שאמה-הכהן: מיצינו את הנושא הזה.

כרמל שאמה-הכהן: נצביע עליו בישיבה הבאה.

יואל חסון: חבל.

נחמן שי: לשם מה בזבזנו את זמננו?

כרמל שאמה-הכהן: למה בזבזנו?

כרמל שאמה-הכהן: דנו ומיצינו את הנושא.

כרמל שאמה-הכהן: עכשיו נגיע רק להצבעה.

יואל חסון: אז יגיעו אנשי קואליציה שלא היו בדיון, לא מכירים את ההשלכות, ישפיעו על עולם התקשורת באופן דרמטי וקיצוני וזה ביזיון אדוני.

יואל חסון: זה לא מתאים לך.

יואל חסון: זה לא מתאים לך.

יואל חסון: הם יהיו חותמות גומי, הם יהיו הזויים ולא ידעו על מה הם בכלל מצביעים.

יואל חסון: זאת בושה.

יואל חסון: זה לא מתאים לך.

כרמל שאמה-הכהן: חבר הכנסת חסון, ההערה נשמעה.

איתן כבל: אני בטוח שהקואליציה תדע במקרה הזה להביא הצעה סבירה.

נחמן שי: אתה אומר שהיא תפעל בבגרות.

איתן כבל: כן, בבגרות.

איתן כבל: אני סומך על המילה של אילטוב בעניין הזה.

כרמל שאמה-הכהן: תודה רבה.

כרמל שאמה-הכהן: תפסת מרובה, לא תפסת.

כרמל שאמה-הכהן: זה חלק מהפתרון שצריך ללמוד.

יואל חסון: חבל, אדוני היושב ראש.

יואל חסון: חבל.

קריאה: זה פשוט ביזיון.

יואל חסון: הערה אדוני שחשוב לומר אותה.

כרמל שאמה-הכהן: עזוב אותנו מהפוליטיקה.

יואל חסון: לא, לא פוליטיקה אלא בכלל.

יואל חסון: אני חזרתי לוועדת הכלכלה אחרי ששלוש שנים לא הייתי בה.

יואל חסון: אני זוכר שבוועדת הכלכלה לא היה עניין של קואליציה ואופוזיציה אלא היו באמת שיקולים ענייניים.

יואל חסון: אף פעם לא הייתה כאן שאלת קואליציה ואופוזיציה, בטח לא בדברים כאלה.

כרמל שאמה-הכהן: אתה יכול להניח לנו עם הפוליטיקה?

יואל חסון: זאת לא פוליטיקה.

יואל חסון: זה לא נכון.

יואל חסון: אנחנו גורמים נזק.

כרמל שאמה-הכהן: אל תזלזל באינטליגנציה שלנו.

יואל חסון: אתה מזלזל באינטליגנציה.

כרמל שאמה-הכהן: ולא בזיכרון.

כרמל שאמה-הכהן: אני אוציא לך את הפרוטוקולים של ועדת הכלכלה.

יואל חסון: באמת, אני מכיר אותם עוד לפני שאתה היית בבית הזה.

יואל חסון: ישבתי בה.

כרמל שאמה-הכהן: בקשה לדיון מחדש של חברי הכנסת אופיר אקוניס ויוליה שמאלוב ברקוביץ’ לסעיף 2(א), מינוי הגורם המפעיל.

כרמל שאמה-הכהן: יוליה, בבקשה.

יוליה שמאלוב-ברקוביץ: דיברנו ודחינו את נושא מינוי הגורם המפעיל כי היה תמוה בעיניי מדוע צריך להוציא את זה מידיה של הרשות השנייה.

יוליה שמאלוב-ברקוביץ: אני העליתי כאן איזושהי סברה שיש סיכוי שירצו להפריט את הנושא הזה ובעצם בדרך זאת להקים את הפלטפורמה השלישית במדינת ישראל, שהיא מקובלת עלי גם ואין לי שום בעיה שתהיה עוד פלטפורמה, אבל שתבוא מדינת ישראל ותאמר שיש עוד פלטפורמה ולכן אנחנו הולכים לשנות את כל הנושא.

יוליה שמאלוב-ברקוביץ: אני מבקשת להשאיר את הגורם המפעיל נכון לעכשיו ברשות השנייה.

יוליה שמאלוב-ברקוביץ: יש לי בעיה עם הגורם המפעיל.

כרמל שאמה-הכהן: צריך להצביע על זה.

כרמל שאמה-הכהן: אנחנו מצביעים על הבקשה של חברי הכנסת אופיר אקוניס ויוליה שמאלוב ברקוביץ’ לדיון מחדש בסעיף 2א.

כרמל שאמה-הכהן: ה צ ב ע ה הבקשה אושרה פה אחד פתחנו את הסעיף לדיון מחדש.

כרמל שאמה-הכהן: יוליה, מה הייתה הבעיה?

יוליה שמאלוב-ברקוביץ: אדוני היושב ראש, אנחנו ראינו שהרשות השנייה עשתה עבודה יוצאת מן הכלל עם עידן פלוס.

יוליה שמאלוב-ברקוביץ: היא עשתה עבודה טובה, נכונה, ואפילו אמרתי באחת הישיבות שסוף כל סוף יש מה לעשות ברשות השנייה.

כרמל שאמה-הכהן: את רוצה להוסיף את הרשות השנייה כגורם שיכול להפעיל.

אתי בנדלר: הצעת החוק בנויה באופן כזה שיש את החוק הקבוע שאומר שהגורם המפעיל הוא אחד מהגורמים המנויים בסעיף 2 והרשות השנייה איננה נמנית עליהם.

אתי בנדלר: יש תיקון זמני לחוק הרשות השנייה, באופן שרק לשנתיים הרשות השנייה היא הגורם המפעיל.

אתי בנדלר: מה שמבקשת חברת הכנסת יוליה שמאלוב ברקוביץ’, אם הבנתי אותה בישיבה הקודמת, זה למחוק לגמרי את סעיף 2 כדי שהגורם המפעיל ימשיך להיות כל הזמן הרשות השנייה לטלוויזיה ורדיו.

אתי בנדלר: האם הבנתי אותך נכון?

יוליה שמאלוב-ברקוביץ: גברתי היועצת המשפטית, את צודקת.

יוליה שמאלוב-ברקוביץ: זה מה שהייתי רוצה לעשות באחרית הימים אבל מאחר שאני יודעת באיזו דרך עובדים כאן, אני מבקשת להשאיר את הרשות השנייה כאופציה להמשך.

נגה רובינשטיין: בעצם למחוק את ה"בלבד שאינו משדר שידורי טלוויזיה".

כרמל שאמה-הכהן: אז אני הבנתי אותך טוב.

יוליה שמאלוב-ברקוביץ: כן.

יוליה שמאלוב-ברקוביץ: אני כמובן מעדיפה למחוק.

יוליה שמאלוב-ברקוביץ: אם אני יכולה למחוק את הסעיף הזה, אני מאוד אשמח.

יוליה שמאלוב-ברקוביץ: יכול להיות שבאמת כדאי לעשות כאן, כי יש לי כרגע רוב.

נגה רובינשטיין: בעצם למחוק את המלים "ואינו מפקח על שידורים כאמור".

יואל חסון: אפשר התייעצות סיעתית?

יואל חסון: אני צריך התייעצות סיעתית.

כרמל שאמה-הכהן: שלוש דקות.

כרמל שאמה-הכהן: שלוש דקות התייעצות סיעתית של סיעת קדימה.

כרמל שאמה-הכהן: בסעיף 2א לגבי מינוי הגורם המפעיל, ההצעה שעומדת להצבעה היא להוסיף את הרשות השנייה.

כרמל שאמה-הכהן: אין בתקנות הכנסת מספר התייעצויות סיעתיות מוגבלות ליום?

יואל חסון: אין.

יואל חסון: הייתם רוצים כאן דיקטטורה, אבל אין.

יואל חסון: אגב, אתם בכיוון.

יוליה שמאלוב-ברקוביץ: גברתי היועצת המשפטית, האם אני יכולה להוסיף, מעבר לזה שתהיה הרשות השנייה, שאפילו תינתן לה עדיפות על כך שהיא חסכה כסף למדינה, על כך שהיא עשתה עבודה יוצאת מהכלל, על כך שהיא הצליחה להקים מערכת גדולה מאוד שלגוף אחר הייתה עולה הרבה יותר?

יוליה שמאלוב-ברקוביץ: האם אני יכולה להוסיף את זה?

כרמל שאמה-הכהן: לא.

כרמל שאמה-הכהן: זה ביום העצמאות.

כרמל שאמה-הכהן: אין את זה.

יוליה שמאלוב-ברקוביץ: אני רוצה לשמוע את תשובת היועצת המשפטית.

כרמל שאמה-הכהן: את יכולה לשמוע, אבל זה לא יהיה.

יוליה שמאלוב-ברקוביץ: אני רוצה לשמוע מה היא אומרת.

כרמל שאמה-הכהן: אפשר, אבל אני אומר לך שזה לא יהיה.

יוליה שמאלוב-ברקוביץ: זה אפשרי?

אתי בנדלר: אני מבקשת לומר מילה אחת.

אתי בנדלר: אני לא צריכה לכתוב את הרשות השנייה במפורש.

אתי בנדלר: מה שמוצע היום זה שהשר ושר האוצר באישור הממשלה ימנו ובועדת הכלכלה.

אתי בנדלר: בישיבת הוועדה הקודמת השאירו "ובאישור ועדת הכלכלה ימנו את אחד מאלה כגורם מפעיל".

אתי בנדלר: אחד מאלה, זה גורם ממשלתי, תאגיד שהוקם בחוק או חברה ממשלתית.

נגה רובינשטיין: ובלבד שאינו משדר.

אתי בנדלר: הממשלה עם כל האישורים האלה, היא זו שצריכה למנות את אחד מהגורמים שאמרתי אבל ברישא נאמר שהגורם הזה הוא בלבד שאינו מפקח על שידורים כאמור.

אתי בנדלר: המלים האלה הן אלה שמונעות את מינוי מועצת הרשות השנייה להיות גורם מפקח.

אתי בנדלר: כל מה שצריך כדי שתהיה אופציה למנות אותה, זה למחוק את המלים האלה.

אתי בנדלר: לא צריכים לכתוב אותם במפורש.

כרמל שאמה-הכהן: אין בעיה.

אתי בנדלר: מה שאת מציעה, לתת להם עדיפות, זה לא כתוב כאן בכל מקרה.

יוליה שמאלוב-ברקוביץ: אפשר להוסיף.

כרמל שאמה-הכהן: זה לא יהיה כתוב.

כרמל שאמה-הכהן: רדו מזה.

יואל חסון: אופציה.

כרמל שאמה-הכהן: אופציה וזהו.

כרמל שאמה-הכהן: אנחנו מצביעים על האופציה כפי שהוצגה על ידי היועצת המשפטית, על ידי מחיקת המלים?

כרמל שאמה-הכהן: ה צ ב ע ה אושר פה אחד התיקון אושר.

כרמל שאמה-הכהן: יוליה, ברכות.

כרמל שאמה-הכהן: תודה רבה לכל המשתתפים.

כרמל שאמה-הכהן: הישיבה הזו נעולה.